qundao/data-zh-poetry huggingface dataset:
途次杂咏用上平声韵·其十三
作者：弘历
朝代：清
体裁：七言绝句

一川暖影散朝暾，白草黄榆逼塞垣。岂为豫游纾逸兴，几多民瘼待思存。
途次杂咏用上平声韵·其十二
作者：弘历
朝代：清
体裁：七言绝句

石路琅玕锁碧筼，上方钟磬下方闻。山僧闭户参无始，不管閒阶归晚云。
途次杂咏用上平声韵·其十五
作者：弘历
朝代：清
体裁：七言绝句

虎帐几馀暮景閒，坐看孤鸟自飞还。却忆盘山山绝好，吟诗遥寄白云间。
途次杂咏用上平声韵·其十四
作者：弘历
朝代：清
体裁：七言绝句

朝岚夕霭逗轻寒，绛树黄花秋未残。诗里河山疑白社，望中图画是田盘。
途次杂咏用上平声韵·其四
作者：弘历
朝代：清
体裁：七言绝句

素空片月照毡帷，搦管閒吟有所思。去岁龙沙今蓟野，几忘驹隙暗中移。
途次见西成有象喜而有作
作者：弘历
朝代：清
体裁：七言律诗

暑雨祁寒苦怨咨，金风玉露届秋时。最欣比栉村村象，恰向征途历历知。场圃却听耞乱响，原田还看柄多遗。岁丰更切乾乾意，肯为从禽志少移。
通州道中·其一
作者：弘历
朝代：清
体裁：七言绝句

白云红树通州道，麦垄禾场九月秋。好景沿途吟不了，豳风图画望中收。
通州道中·其二
作者：弘历
朝代：清
体裁：七言绝句

渔舟蟹舍俨江乡，螮蝀横波饮练长。策渡漫思荷芰绿，亚洲剩有荻芦黄。
通鉴纪事本末题辞·其一
作者：弘历
朝代：清
体裁：七言律诗

资治开宗司马传，分门纪事尚书沿。沈袁题要胪从古，冯谷研精辑续编。监夏监殷吁凛若，亦文亦质洵彬然。百王后是谁承者，师保如临切惕乾。
通鉴纪事本末题辞·其二
作者：弘历
朝代：清
体裁：七言律诗

密言造膝有谁知，屋漏分明显在兹。盘古前文尚疏略，三皇后事大昭垂。宅心敬肆惟几尔，享世短长率系之。给札西清供乙览，要于法戒励孜孜。
造舟行
作者：弘历
朝代：清
体裁：古风

造舟造舟何处祃，乃在铜壁关外野牛坝。缅匪险据老官屯，必资水军顺流下。先是屡敕预刳木，率以难成中止罢。经略尽心博访咨，得地得材命工价。犹然边外岂异区，事在人为语非假。野人效顺气爽凉，颇觉炎瘴轻往夏。忠诚天佑有如斯，我亦为之额手谢。舁至蛮暮乃入江，诸事从公堪奖藉。闽人使船如使马，鼓勇艨艟凌波驾。水陆兼进缅岂当，定知肉袒牵羊迓。安民和众武常经，不为所欺不妨赦。
逢热
作者：弘历
朝代：清
体裁：七言绝句

舟行兼顿落帆迟，率道何须太急为。今日归途已逢热，始知先是䟎程宜。
逢稔
作者：弘历
朝代：清
体裁：七言律诗

今年九宇多逢稔，甘肃歙苏恩屡施。敢曰太平无事日，正惭露布未来时。藻章欲咏每乏兴，玉漏安眠幸过期。自解惟钦天眷厚，黄绫本合少书诗。
遂初堂
作者：弘历
朝代：清
体裁：五言律诗

名实两符予，遂初果遂初。高閒犹待尔，训政尚肫如。雪色积丰象，春音频捷书。殷呈凶首获，南望志难纾。
遂初堂书志
作者：弘历
朝代：清
体裁：五言律诗

堂名早额诸，拟备倦勤居。又值春当首，可能期副予。窗明曦影曣，鼎㶿篆烟舒。乾惕仍兹勉，天恩待遂初。
遂初堂口号
作者：弘历
朝代：清
体裁：七言绝句

芸编插架古香流，拟以他时伴课搜。别有全书贮三阁，底须录目效其尤。
遂初堂口号
作者：弘历
朝代：清
体裁：七言绝句

虽曰遂初初未遂，筹军望雪正愁予。咄哉此语益增失，平日书怀可忘诸。
遂初堂得句
作者：弘历
朝代：清
体裁：古风

偶憩遂初堂，遂初亦匪易。堂成丙申年，预为归政计。兹忽历十五，其五期逮至。适百半九十，此语具述义。年近如远年，岁增即减岁。然则如之何，且愿初心遂。
遂初堂有咏
作者：弘历
朝代：清
体裁：五言排律

周书称初服，勤政要始终。楚骚称初服，谢政适其躬。二语胥宜味，放卷用不同。书堂额遂初，辽待廿年中。设果如所愿，乐哉叩苍穹。
遂初堂自警
作者：弘历
朝代：清
体裁：五言律诗

堂以遂初额，遂初岂易言。必其世平泰，方可付儿孙。百里半九十，斯时益慎原。春秋复八阅，孙赋或符论。
遇闰
作者：弘历
朝代：清

遇闰深山秋益深，每因趁暖一幽寻。松盘岭复苍中翠，叶落波心静里沉。鹿度岩边看活画，禽鸣林际听仙音。养生自是斯间好，勤政名轩敢忘钦。
遇闰
作者：弘历
朝代：清
体裁：七言律诗

遇闰深山秋益深，每因趁暖一幽寻。松盘岭腹苍中翠，叶落波心静里沉。鹿度岩边看活画，禽鸣林际听仙音。养生自是斯间好，勤政名轩敢忘钦。
遐烛楼作歌
作者：弘历
朝代：清
体裁：古风

我闻重华辟，四门明四目。其意亦曰廑遐瞩，然予于斯有进焉。遐尚易知近难烛，泰山之高蔽于一指。毫釐差兹千里谬，彼然则如之何，要在克已而穷理。
遐瞩楼
作者：弘历
朝代：清
体裁：七言绝句

高楼延远称遐瞩，讵为凭窗万景全。欲效重瞳思广视，还虞一指蔽当前。
遐瞩楼·其一
作者：弘历
朝代：清
体裁：五言绝句

宇空千里近，楼迥一窗虚。坐久尘氛远，旷怀寄太初。
遐瞩楼·其三
作者：弘历
朝代：清
体裁：五言绝句

涵元朔气通，松桧镜光中。南望仙壶景，蓬瀛不在东。
遐瞩楼·其二
作者：弘历
朝代：清
体裁：五言绝句

溪田围绿野，乐事在桑麻。一幅豳风景，凭高玩岁华。
遐瞩楼·其五
作者：弘历
朝代：清
体裁：五言绝句

林空帷乍捲，冰合镜逾明。登览非娱目，凭观万物情。
遐瞩楼·其四
作者：弘历
朝代：清
体裁：五言绝句

雕甍焕虬龙，飞阁连云汉。芸编散古香，乐此不知倦。
遐瞩楼口号
作者：弘历
朝代：清
体裁：七言绝句

丰泽园中俯液池，昔年奉以阅冰嬉。颁恩习武依常例，那忍重兹拾级为。
遐瞩楼口号
作者：弘历
朝代：清
体裁：七言绝句

拾级高楼体似鶱，骋怀游目愓然存。金川擘画方萦念，遐瞩由来岂易言。
遐瞩楼有会
作者：弘历
朝代：清
体裁：古风

楼窗俯液池，久矣称遐瞩。遐瞩岂易哉，五字摅衷曲。一指当乎前，泰山不见目。何况万里遥，敢言胥洞烛。遥蔽犹其可，近蔽倍为毒。循名益增慎，讵惟赏春淑。
道存斋
作者：弘历
朝代：清
体裁：七言绝句

俶春入室韶将鬯，积素含冰融带痕。诗忆绛州有佳句，蓬瀛近以道斯存。
道存斋
作者：弘历
朝代：清
体裁：七言绝句

呕咐春意未昭苏，万有从来生自无。精一心传不多子，道存或亦在斯乎。
道存斋
作者：弘历
朝代：清
体裁：七言绝句

明窗净几坐温暾，舒叠韶光静可论。柳眼梅心胥伯雪，不言可识道之存。
道存斋
作者：弘历
朝代：清
体裁：五言律诗

春色二分未，春音万物知。爆如雷启蛰，雪与月为期。静契端倪表，动先韫藉宜。閒斋偶目击，真觉道存斯。
道存斋
作者：弘历
朝代：清
体裁：七言绝句

景清神谧天常泰，水趣山情静可论。一室恰如温伯雪，果然目击道斯存。
道存斋
作者：弘历
朝代：清
体裁：七言绝句

智水仁山理趣源，真教目击道犹存。亦知致用应先静，独是临机未忘言。
道存斋
作者：弘历
朝代：清
体裁：五言律诗

有暇问溪园，寻沼遂得门。缀灯嫌缛节，梯几玩书轩。砌草渐增色，盆梅尚号温。讵无所目击，艰矣道之存。
道存斋
作者：弘历
朝代：清
体裁：七言绝句

朴斋几架搆山园，弗以奢誇以素敦。设曰豫游必有道，亦廑鉴戒实斯存。
道存斋口号
作者：弘历
朝代：清
体裁：七言绝句

一气贞元万物怡，道存目击固如斯。若山若水若温伯，岂必容声更肖之。
道存斋口号
作者：弘历
朝代：清
体裁：七言绝句

初岁开韶气始怡，名山书屋偶临之。若云目击道存处，践履依然深愧斯。
道宁斋
作者：弘历
朝代：清
体裁：古风

仲舒对制册，道者治所繇。诸葛诫中郎，宁静匪外求。是皆述公奭，至论昭千秋。虚斋颜道宁，以道宁能不。雕绘讵足尚，澹泊有馀休。无益不可作，自问殊难酬。
道宁斋
作者：弘历
朝代：清
体裁：五言律诗

北俯液池水，南含琼岛阴。自然成道趣，何不可宁心。得要神机契，入微秘筦寻。况今武保定，益切旅獒箴。
道宁斋
作者：弘历
朝代：清
体裁：五言律诗

召伯初致训，武侯继畅言。二人如匪哲，两字底须敦。触目堪明志，践行戒漫论。设更注精义，成性在存存。
道宁斋
作者：弘历
朝代：清
体裁：七言绝句

插架芸馡富缥缃，每来绨几足相羊。百王谁弗求宁者，以道应思朝夕蘉。
道宁斋
作者：弘历
朝代：清
体裁：五言律诗

春来何处识，窗影渐低棂。盆烘一丛蕙，阶舒七叶蓂。祥占肇人日，吉语贴椒屏。多咏亦纷志，讵为以道宁。
道宁斋
作者：弘历
朝代：清
体裁：五言律诗

液池冰已泮，著处可桡停。窗纳峰遥白，阶含苔嫩青。韶光才酝酿，春物未薰馨。静观孰无志，艰哉以道宁。
道宁斋
作者：弘历
朝代：清
体裁：七言律诗

祓禊流觞两不须，湖山趁便小游纡。对时真惬农桑庆，宁道非关视听娱。风软柳条皆绾玉，雨馀花树尚贯珠。窗前拟谢芳菲节，一卷言经静味腴。
道宁斋
作者：弘历
朝代：清
体裁：七言绝句

芸简墨壶悦性灵，向阳草已绿侵庭。小徘徊更拟自问，此志能乎以道宁。
道宁斋
作者：弘历
朝代：清
体裁：古风

诸葛明之以澹泊，君奭宁之云以道。道者理之所当由，不妄发实澹泊好。语致不同意则同，武侯分明注太保。斋中主人志若何，其宁惟祈绥万宝。
遣兴
作者：弘历
朝代：清
体裁：七言律诗

㷔灺春釭荔撒筵，每因静致验华年。远村底事犹鸣爆，净几聊堪一展编。杨震四知何谓弗，帝尧三宥想当然。园林懒涉韶光稚，却是韶光稚可怜。
遣兴
作者：弘历
朝代：清
体裁：古风

午晴晚阴连三日，时霏细点复一律。麦收三月雨已占，迩来恒患将得失。族云作势风屯之，问夜每愁星月出。比似常年聊自解，回忆今春越勤恤。际和曾未敢宴安，望泽惟益增虔慄。匪愁不雨雨不沾，惠民自戒名鲜实。恰如五指之更弹，不若捲手之一挃。
遣兴
作者：弘历
朝代：清
体裁：古风

贾生赋鵩鸟，元公咏鸱鸮。或见形起惑，或闻声厌嚣。鵩鸮兮何知，飞翔自逍遥。寤寐以永叹，忧疑谁所招。古来磊落才，藉物抒牢骚。有鸟名喜鹊，流音入绮寮。闻者心生欣，比诸忘肉韶。时维麦之秋，灵雨盼崇朝。见彼出林鸠，将谓沃槁苗。鸠鹊鸮与鵩，无心为祥妖。锱铢计吉凶，堪怜混漆胶。耳视而目□，谁欤悟芦交。
遣兴
作者：弘历
朝代：清
体裁：古风

途中清明日无风，意谓易可致春雨。归来御园问其日，则称有风幸弗巨。一喜在彼当利农，一愁在此亦刮土。由来百里致不同，两日一衷纷愁喜。其后微雨不成寸，迩来风颇作旁午。喜未可信益信哉，愁必致然艰致去。
遣兴
作者：弘历
朝代：清
体裁：七言律诗

遣兴宁蕲辞骋妍，山庄书史足精研。一心不息庶少过，万事由来忌太全。讵以内安忘外靖，那期后乐祇忧先。题诗四壁验今昔，政学均惭尚阙然。
遣兴
作者：弘历
朝代：清
体裁：五言律诗

遣兴閒翻史，谢安曾有言。向年浑不觉，近岁每斯存。丝竹那陶写，山川自吐吞。却看风过树，叶落亦归根。
遣兴口号
作者：弘历
朝代：清
体裁：七言律诗

宜入新年百事新，底缘不见旧时人。吟诗将就成易句，即景勉强酬光春。綵幡银燕迎七日，翠匜珠盘试五辛。拂面倩尔东风力，吹得双眉莫遣颦。
遣兴放言
作者：弘历
朝代：清
体裁：古风

一言而喜一言怒，斯人未与道为俱。无端而忧无端乐，斯人未与天为徒。赵北水灾洛南熟，一时披览邮传书。喜在彼兮忧在此，俄顷意改何居乎。况乃昨近望晴切，偶见云缕生嗟吁。金风奏爽清晖悬，对景不觉双眉舒。安能长得双眉舒，乐天下之乐者忧天下之忧。呜呼此忧兮孰能解予。
遣吟
作者：弘历
朝代：清
体裁：七言律诗

澄虚榭朗散幽襟，景入新秋雅称心。摇扇暑如避西颢，登舟月恰出东林。遣吟细字浑难写，即目烟波耐可寻。傍岸刚欣芳草绿，王孙又送数声吟。
遣忧
作者：弘历
朝代：清
体裁：古风

先忧云有济，所贵忧则无。无解忧益深，忧先意实孤。蕴隆象已见，麦秋望几虚。犹冀获半收，终藉甘膏濡。待雨刻不宁，一日三秋如。期麦翻惜时，今昨迅须臾。作诗聊遣忧，忧岂易遣乎。惟希尺泽沾，惠我三农夫。
遣怀
作者：弘历
朝代：清
体裁：古风

春泽优且渥，历年实无比。百谷皆可耕，二麦卜兆美。忽缱关以外，牧场不利尔。即今雨后寒，内地尚若是。居庸北高峦，遥见积素矣。孳育马牛羊，蒙古生计恃。雪冷虞为灾，彼亦吾赤子。既而自解云，凡事戒长此。且如西北界，辟疆二万里。亦胥勤耕牧，又宁当异视。普天均适愿，自古无其理。咄哉语又失，此责将谁诿。多愿故多愁，是吾乃所以。
遣怀
作者：弘历
朝代：清
体裁：古风

豫齐数郡灾，赈赒亟筹画。遥心系淮徐，沙刷幸免厄。畿南乃波及，昏垫为愁剧。关北复遭旱，吾来始沾泽。三辅虽有秋，遏籴非良策。所以粟转贵，天恩殊可惜。一心周九宇，曾无可逸隙。山庄纵自佳，耽佳岂可得。
遣绪
作者：弘历
朝代：清
体裁：七言律诗

万八千朝倏欲过，重华旧侣剩无何。大都五十还期百，了识愁忻更历多。忻以暂那胜愁剧，绪其纷遣复怀罗。丁丁阁漏不停晷，底得閒参兜率陀。
遣绪
作者：弘历
朝代：清
体裁：古风

原是居忧时，那堪复忧旱。所怜茁黍秧，绝望失麦䬳。游观事本无，书史披亦懒。把笔图遣绪，此绪安能遣。刚幸片云兴，每被风吹散。百计何所施，中心滋郁懑。不惟畿辅然，齐同豫更暵。实政次第行，补偏救终鲜。尤人吾不为，怨大吾何敢。惟深自刻责，默待气机转。
遣闷
作者：弘历
朝代：清
体裁：七言律诗

不啻鬓霜须半丝，古稀犹此日孜孜。求全责备人难得，救弊补偏我勉为。以曰脩身愧失学，设求遣闷祗馀诗。年来如与愁相约，每在春残夏首时。
遣闷
作者：弘历
朝代：清
体裁：古风

摛词拟遣闷，实觉闷艰遣。昨近屡作云，率被终风卷。今朝云既无，风亦为之缓。似此何日雨，释我愁纂纂。况复接军书，阻雨计难展。自克罗博瓦，门户据初限。对面突起峰，更有贼碉缮。喇穆喇穆冈，排栅守�嵼。其下日则口，格鲁瓦角悍。是皆近贼巢，抵死守根本。六路分进兵，调拨王臣蹇。然需数日晴，鼓勇鲸鲵剪。而何逮一月，雨多晴乃鲜。日朗泞阳坡，气寒冻阴巘。刺手致尼步，坐视贼不远。三军同敌忾，蓄痒徒愤懑。以彼移乎此，易地则皆善。望之弗能得，郁陶惟愧赧。
遣闷
作者：弘历
朝代：清
体裁：七言律诗

救急刚欣润土才，甘膏未继却闻雷。祗愁雨泽风吹去，安得逋逃人献来。旰食宵衣增敞惘，山亭水榭那徘徊。翻书遣闷消香穗，一寸流阴一寸灰。
遣闷
作者：弘历
朝代：清
体裁：古风

望为半月首，晴实因农慰。不期昨及今，偶阴即雨至。情知未妨稼，长此岂可试。大田正宜旸，目前诚赖霁。时行恐致霪，切切愁弗置。老年性近急，先事每豫悸。云容幸晚开，遣闷吟五字。
遣闷
作者：弘历
朝代：清
体裁：七言律诗

盼风风甚又嫌风，过恐沙埋稚麦芃。似此爱憎期必得，果然天地憾犹同。已思小雨滋当好，复虑低田涸未空。展转不知何所适，更无閒绪问芳丛。
遣闷
作者：弘历
朝代：清
体裁：古风

自我入齐境，佳麦观菁葱。苗秀秀将实，翠浪翻芃芃。而何往返间，少雨偏多风。寸泽何嗟及，眼看欲失丰。逮得而夺之，谁不惜以忡。因思消息间，理固鲜恒通。通塞互转旋，此理原堪穷。祝釐告武成，蒇礼都从容。凡事忌太顺，先忧那辞躬。躬弗辞先忧，惟是悯良农。
遣闷
作者：弘历
朝代：清
体裁：古风

过雨已五日，终风又傍晚。其间屡细霏，究无救为旱。东北云势浓，近报沾山馆。古北亦渥霈，一犁耕塞坂。独此及保阳，稽泽觉犹远。英英力总微，蓬蓬狂益亶。慰者谓我云，自远当及近。近岂可迟待，炎霾象成暵。点笔拟遣闷，闷增宁易遣。
遣闷
作者：弘历
朝代：清
体裁：古风

遣闷惟以诗，诗亦闷难遣。近接军中报，夹攻贼巢剪。惟是甫定期，雨雪遇为舛。滑刺艰进步，无奈待展转。三军虽奋忾，诸将筹尽善。以此弗严督，阃外听猷展。惟是盼捷殷，晓夜心纂纂。彼望晴弗晴，空劳王臣蹇。此望雨弗雨，日引虑成暵。以彼而易此，两得功皆蒇。何时惠其宁，吁哉徒毫吮。
遣闷
作者：弘历
朝代：清
体裁：七言律诗

遣闷成言莫唤诗，底须得失倩人知。禹汤文武政如彼，孔孟程朱道系谁。四海非遥方寸蕴，万民之众一人治。思量那有閒心绪，更逐风云月露为。
遣闷
作者：弘历
朝代：清
体裁：五言律诗

遣闷无佳句，怀惭祇自嗔。南阴霏北夕，北霁霔南晨。如巧雨避我，那辞笑有人。麦田一例渴，何以对农民。
遣闷三首·其一
作者：弘历
朝代：清
体裁：七言绝句

高原一寸隰二寸，保定奏同此雨濡。犹独躗言便真者，无能为慰祇增吁。
遣闷三首·其三
作者：弘历
朝代：清
体裁：七言绝句

五更报道生云好，晓雾濛濛辰刻开。时霁时阴艰致雨，不知所措闷徘徊。
遣闷三首·其二
作者：弘历
朝代：清
体裁：七言绝句

石匣龙潭云最神，遣官请雨致诚谆。虽然三寸沾其处，此处宁非待泽民。
遣闷十韵
作者：弘历
朝代：清
体裁：七言排律

仕简承恩两提督，一南一北互盘旋。与之暇乃贼生计，乏出奇因军久悬。以致凤山得而失，徒称鹿港守之专。社驱乌合路梗塞，港聚蜂屯野蔓延。偾事自应示明敕，耆功爰更易英贤。请兵莫不速简往，底绩惟期奏凯还。西禦东防非上策，抡精选锐在䃺坚。军机晓夜重筹画，驿牍海山遥望牵。要以安民蠲赋普，仍虞贵籴运粮连。任人予误将谁诿，纪实聊成遣闷篇。
遣闷叠丙申诗韵
作者：弘历
朝代：清
体裁：古风

自我过赵北，麦苗甫青葱。及至入齐境，蔚眼绿益芃。侵寻诸礼毕，归舟趁顺风。既秀秀将实，设雨仍期丰。奈愆五日期，不禁增惕忡。遣闷翻旧槁，明言鲜恒通。景况如昔年，祈泽计亦藭。怜民苦奚当，责巳恕不容。忌顺事诚顺，返躬益惭躬。五字不成章，何以副观农。
遥亭行宫作
作者：弘历
朝代：清
体裁：五言律诗

早行亦早驻，诸事觉安详。夏至昼犹永，雨过风带凉。几丝散云气，万叠濯山光。何以馀间遣，拈吟味道长。
遥亭行宫叠旧韵
作者：弘历
朝代：清
体裁：七言律诗

游丝爽籁斗秋阳，户列峣峰翠杳茫。历历出篱垂果裸，喓喓绕砌足常羊。月临素节连天净，诗寄高岑引兴长。今昔尽伊如是住，筌蹄笑我未曾忘。
遥亭行宫对月
作者：弘历
朝代：清
体裁：五言律诗

晚榭坐乘凉，庭槐露月光。过弦渐朗魄，待望欲盈匡。翠巘四邻静，碧天永夜良。兰舟宛可载，消息递山庄。
遥亭行宫晚坐
作者：弘历
朝代：清
体裁：七言律诗

一川景物斗斜阳，极目拈题兴渺茫。平野风寒吹稻黍，远山日暮下牛羊。笳声几处梅花落，月色谁家秋思长。更剪银檠披奏牍，忧勤那得暂时忘。
遥亭行宫晚坐
作者：弘历
朝代：清
体裁：七言律诗

渐觉山光扑面青，路傍行馆便居停。已开杂卉香笼砌，新种清槐阴满庭。随地敕几敢偷暇，逐程观稼不遑宁。北来小雨晴犹快，感谢灵祠果有灵。
遥题扫叶楼
作者：弘历
朝代：清
体裁：七言绝句

隔岫谁家扫叶楼，清标占断石城秋。分明郑谷诗中景，逸兴遄飞那上头。
遵北岸游镜清斋诸胜题各体 其一 镜清斋
作者：弘历
朝代：清
体裁：七言律诗

岂必轻舟直乱流，肩舆北岸小沿游。斋临碧水清如镜，波映横檐幻若楼。目送霁天千里净，衣披爽籁几铢浮。信哉此际心欣慰，敢忘前兹望雨愁。
遵北岸游镜清斋诸胜题各体 其七 画舫斋
作者：弘历
朝代：清
体裁：古风

北岸东转南，沼斋有画舫。无忙且馀閒，何妨一造访。前池虽不宽，颇具烟波状。凭槛俯澄泓，原在兰舟上。亦非创自予，永叔曾先倡。
遵北岸游镜清斋诸胜题各体 其三 抱素书屋
作者：弘历
朝代：清
体裁：古风

书屋久未至，偶至原如故。花木无俗缘，瓯研多静趣。畅观喜云净，怡情在雨足。生白虚室间，依然抱其素。
遵北岸游镜清斋诸胜题各体 其九 古柯庭
作者：弘历
朝代：清
体裁：古风

老干千年计，嘉荫一庭布。夏叶叠林齐，亦何异众树。菀不争其荣，枯不改其素。徘徊试拟议，古柯真古度。
遵北岸游镜清斋诸胜题各体 其二 焙茶坞
作者：弘历
朝代：清
体裁：七言绝句

多时贡至雨前芽，溪屋何须更焙茶。却是中人循例事，烹成荷露倍清嘉。
遵北岸游镜清斋诸胜题各体 其五 韵琴斋
作者：弘历
朝代：清
体裁：五言绝句

迸水落溪濆，琴声入耳闻。设论即景句，惭愧是南薰。
遵北岸游镜清斋诸胜题各体 其八 镜香室
作者：弘历
朝代：清
体裁：七言绝句

画廊曲转接东厢，别室题名号镜香。总属一池临水蘤，趣缘得景各随方。
遵北岸游镜清斋诸胜题各体 其六 枕峦亭
作者：弘历
朝代：清
体裁：古风

假山叠奇石，日久如天然。㠎嶪有道通，小亭枕其巅。骋望太液池，碧波漾沦涟。何殊妙高台，游目穷江天。题句想好在，渺渺隔云烟。
遵北岸游镜清斋诸胜题各体 其十 得性轩
作者：弘历
朝代：清
体裁：七言绝句

曲径通轩洁且幽，顾名朅尔试研搜。中庸明说由天命，何必纷然向外求。
遵北岸游镜清斋诸胜题各体 其十一 奥旷室
作者：弘历
朝代：清
体裁：古风

既已穷其奥，而复得斯旷。适可非贵贪，逍遥恐无当。命驾进清禁，漏未已牌向。奏书肯迟待，批阅慎筹量。
遵北岸游镜清斋诸胜题各体 其四 罨画轩
作者：弘历
朝代：清
体裁：五言律诗

山容与水态，罨画一窗间。景漫疑真假，法宁论李关。徂云去天末，新涨落溪湾。稍惬祈年望，诗吟片刻閒。
避暑山庄·其一
作者：弘历
朝代：清
体裁：五言律诗

胜地辟离宫，时巡驻跸同。金行边塞外，圣日照临中。翠柏千秋色，青岚四面通。洗尘飞好雨，傍晚更濛濛。
避暑山庄·其三
作者：弘历
朝代：清
体裁：五言律诗

烟容罨翠岑，逐处称幽寻。石秀今秋草，潭明古月心。藓蛩吟露冷，苹鹿度云深。极顶众山小，悠然畅远襟。
避暑山庄·其二
作者：弘历
朝代：清
体裁：五言律诗

隔岁驻山庄，山容镇似常。风来花作态，雨过草生香。小鸟窥帘捲，清琴倚壁张。含饴叨厚泽，触景那能忘。
避暑山庄三十六景诗 其一 烟波致爽
作者：弘历
朝代：清
体裁：五言律诗

玉塞山原富，烟波此处饶。虚明疑汉上，绮縠漾云标。每爱秋蟾印，长教暑气消。牙琴漫须数，曾入五弦调。
避暑山庄三十六景诗 其七 松鹤清越
作者：弘历
朝代：清
体裁：五言律诗

胎仙将寿客，结友峤洲中。葱茜入森秀，飞翔乐远空。天垂四幕碧，泉带百花红。色养传家法，齐名此日同。
避暑山庄三十六景诗 其三 无暑清凉
作者：弘历
朝代：清
体裁：五言律诗

太古日偏长，朱明暑却藏。有诗惟举白，作记合称唐。松菊开三径，云山贮一房。金莲纷映砌，心境总清凉。
避暑山庄三十六景诗 其三十 澄波叠翠
作者：弘历
朝代：清
体裁：五言律诗

峰翠落湖心，悠然意与深。游鱼欣觅树，飞鸟讶迷林。宸藻犹云日，崇情自古今。烟霞蟠水府，深夜有龙吟。
避暑山庄三十六景诗 其三十一 石矶观鱼
作者：弘历
朝代：清
体裁：五言律诗

野水时深浅，游鱼意更嘉。名奚辨鲤鰋，乐岂避凫鴐。或跃浮波月，閒喁落壁花。坐矶竿不把，适可悟南华。
避暑山庄三十六景诗 其三十三 双湖夹镜
作者：弘历
朝代：清
体裁：五言律诗

长桥界平渚，双镜恰连波。荡桨苍蒲隐，鸣鞭碧浪过。春烟低岸柳，露气袭汀荷。白也诗无敌，于斯津逮多。
避暑山庄三十六景诗 其三十二 镜水云岑
作者：弘历
朝代：清
体裁：五言律诗

水镜涵虚朗，岑云远接连。尽看流动意，不著象言诠。岚影落空翠，波光合暝烟。仰参兼俯察，易蕴睿题全。
避暑山庄三十六景诗 其三十五 甫田丛樾
作者：弘历
朝代：清
体裁：五言律诗

膏壤傍云涯，芸芸动植皆。含生适真性，妙趣托澄怀。试马抡悬镜，玩鹅辨折钗。周诗徒颂武，未若此间佳。
避暑山庄三十六景诗 其三十六 水流云在
作者：弘历
朝代：清
体裁：五言律诗

留憩观云水，澄渟会意悠。逐章经遍和，五字更从头。游豫无非事，经纶有大猷。日流日常在，圣意照千秋。
避暑山庄三十六景诗 其三十四 长虹饮练
作者：弘历
朝代：清
体裁：五言律诗

垂虹天际亘，望近到犹遥。象渚源琼曲，鸥波影绮摇。城疑乾闼幻，乐是洞庭调。屧步披三秀，何殊陟紫霄。
避暑山庄三十六景诗 其九 四面云山
作者：弘历
朝代：清
体裁：五言律诗

轩窗彻四面，岩谷俯千重。奚数荆关迹，堪寻佺羡踪。林疏为风拂，峰现忽云封。策骑遵崎栈，时看白鹿逢。
避暑山庄三十六景诗 其二 芝径云堤
作者：弘历
朝代：清
体裁：五言律诗

一径界双湖，芊绵仙草敷。探携皆上药，招引入方壶。鱼牣潜还跃，鹿驯来可呼。斸云如有兴，记取十洲图。
避暑山庄三十六景诗 其二十 泉源石壁
作者：弘历
朝代：清
体裁：五言律诗

锦流依绣壁，霁色正开时。喧寂均堪悟，纵横皆合宜。游松扰麇�，唼藻下凫鹥。圣迹光岩穴，翘瞻切企思。
避暑山庄三十六景诗 其二十一 青枫绿屿
作者：弘历
朝代：清
体裁：五言律诗

青枫多秀色，乍可傲霜朝。楼榭惟存意，烟霞尽许招。司勋权阁笔，王子欲吹箫。却望丹邱迥，何当过石桥。
避暑山庄三十六景诗 其二十七 芳渚临流
作者：弘历
朝代：清
体裁：五言律诗

孤亭据悬岸，座俯水晶宫。曦影错金碧，春流泛紫红。塞情閒入古，川气冷随风。来者为谁氏，维诗味不穷。
避暑山庄三十六景诗 其二十三 香远益清
作者：弘历
朝代：清
体裁：五言律诗

春光六月天，照影濯清涟。逸韵风前别，生香雨后鲜。扬猗明塞日，标倩暗溪烟。松岛莲花寺，空闻十景传。
避暑山庄三十六景诗 其二十九 澄泉绕石
作者：弘历
朝代：清
体裁：五言律诗

一注亦何取，端宜石与停。动中原有静，秀处总能灵。出匣宁非玉，支机本是星。山花将酿酒，可以驻千龄。
避暑山庄三十六景诗 其二十二 莺啭乔木
作者：弘历
朝代：清
体裁：五言律诗

山深悦鸟性，乔木早迁莺。最爱清和节，频闻睍睆声。双柑思旧韵，一部锡新名。欹案观宵雅，嘤嘤倍有情。
避暑山庄三十六景诗 其二十五 远近泉声
作者：弘历
朝代：清
体裁：五言律诗

凿石布垂瀑，酾流帛裂湖。泉堪傲虎趵，峰得号香垆。偶在参天一，间凭味道腴。醉鱼时蹙浪，上下溅明珠。
避暑山庄三十六景诗 其二十八 云容水态
作者：弘历
朝代：清
体裁：五言律诗

寄意属空阔，开轩见水云。波轻含蔚叆，烟细结漪纹。飞鸟去何极，遥舟望莫分。祗饶风度处，依约橹声闻。
避暑山庄三十六景诗 其二十六 云帆月舫
作者：弘历
朝代：清
体裁：五言律诗

舟阁傍烟湖，浮居有若无。波流帆不动，涨落棹如孤。牖幔披云揭，楼栏共月扶。水原资地载，所见未云殊。
避暑山庄三十六景诗 其二十四 金莲映日
作者：弘历
朝代：清
体裁：五言律诗

玉井曾标秀，金台别擅奇。辉辉争日色，灼灼动风枝。银气常葱蔚，晶光自陆离。清凉慢相讶，古佛实都兹。
避暑山庄三十六景诗 其五 水芳岩秀
作者：弘历
朝代：清
体裁：五言律诗

智仁山水德，结念喜双清。镜朗群芳照，屏开众秀争。豪材谁拟议，妙诣谢将迎。本色羲皇代，还忘荡荡名。
避暑山庄三十六景诗 其八 云山胜地
作者：弘历
朝代：清
体裁：五言律诗

峻宇昔垂戒，山庄今可称。地灵延昼永，峰秀蔚云兴。结构因时胜，游歌所事仍。年年奉慈辇，惬愿祝如陵。
避暑山庄三十六景诗 其六 万壑松风
作者：弘历
朝代：清
体裁：五言律诗

苍翠郁氤氲，岩端细径分。四时无改色，众木有超群。盖影晴仍暗，涛声静不纷。髫年读书处，终是愧尊闻。
避暑山庄三十六景诗 其十 北枕双峰
作者：弘历
朝代：清
体裁：五言律诗

双峰金与黑，拱揖若来参。嶊崣天光接，冥濛云气涵。鸾音愧阮籍，鹤度肖苏耽。返照千林紫，吟情落碧潭。
避暑山庄三十六景诗 其十一 西岭晨霞
作者：弘历
朝代：清
体裁：五言律诗

窗户含西岭，晨霞亦可称。恍如赤城畔，高出白云层。映日真还幻，随风散复凝。今朝准为雨，农谚有明徵。
避暑山庄三十六景诗 其十七 濠濮閒想
作者：弘历
朝代：清
体裁：五言律诗

水木翳然处，真堪会此心。有怀虚以静，无俗窈而深。风度随花蝶，霜酣饷果禽。天都元在此，那更数华林。
避暑山庄三十六景诗 其十三 南山积雪
作者：弘历
朝代：清
体裁：五言律诗

峣峰何所异，积素雅宜看。朔气干霄白，清威羃地寒。塞梅粘树树，冻玉咽滩滩。歌郢谁家子，应来曲里弹。
避暑山庄三十六景诗 其十九 暖溜暄波
作者：弘历
朝代：清
体裁：五言律诗

遥源苍峤中，暖溜早称功。涤荡蒸云似，灵奇仙药同。醴泉闻建武，温谷艳新丰。利物天然泽，无誇辟沼宫。
避暑山庄三十六景诗 其十二 锤峰落照
作者：弘历
朝代：清
体裁：五言律诗

曾爱文皇句，高标物外情。照亭浮槛晃，烛浦漾澜明。理境资强立，神工谢巧营。倚天森玉柱，拟待勒谁名。
避暑山庄三十六景诗 其十五 曲水荷香
作者：弘历
朝代：清
体裁：五言律诗

镜面铺霞锦，芳飙习习轻。花常留待赏，香是远来清。缃盖迎秋直，珠囊带露擎。楚人休制服，同此乐衢亨。
避暑山庄三十六景诗 其十八 天宇咸畅
作者：弘历
朝代：清
体裁：五言律诗

洞府玉虚宇，林扉守百灵。三天无别路，五岳有真形。青鸟凭传信，紫鸾时驻軿。瑶函降真诰，闻说是黄庭。
避暑山庄三十六景诗 其十六 风泉清听
作者：弘历
朝代：清
体裁：五言律诗

出石泉惟冽，因风响益清。虹垂饮涧势，琴谱号钟声。江海他时赴，云霞此处生。当年川上意，仰识在民情。
避暑山庄三十六景诗 其十四 梨花伴月
作者：弘历
朝代：清
体裁：五言律诗

盘径入深秀，云居得亩平。春来花正放，壶里月偏明。香色双清境，希夷一晌情。神仙惟自度，讵必藉金茎。
避暑山庄三十六景诗 其四 延薰山馆
作者：弘历
朝代：清
体裁：五言律诗

洞达轩窗启，炎朝最纳凉。松声风入静，花气露生香。竹素悦心永，珠林味道长。披薰今昔意，与物乐时康。
避暑山庄为皇祖临幸最爱之地亦孙臣受恩特深处也八年秋谒陵便道驻跸数日曷胜今昔之感诗以志弗忘云
作者：弘历
朝代：清
体裁：五言排律

轩墀敞御园，草树静高原。游豫思仁祖，庥和逮孝孙。桥山将酹爵，玉馆此停辕。罨画山容在，修蛇电影奔。禽言欣客至，蛩语诉秋繁。阶篆苔纹暗，碑诗钗脚存。圣踪犹可想，衷曲向谁论。倍切乾乾志，虞孤覆载恩。
避暑山庄仲秋尚有荷因仿文嘉莲藕净因图写之并再叠旧韵
作者：弘历
朝代：清
体裁：五言律诗

荷朵仲秋见，惟应此热泉。味堪争桂馥，色似傲霜鲜。再仿仍率尔，相看祗淡然。一空具四有，默会是何缘。
避暑山庄作·其一
作者：弘历
朝代：清
体裁：七言律诗

远树轻岚互吐吞，迢迢清跸驻山园。当秋水态澄心会，过雨峦光静体存。如是野花呈色色，于时幽室乐言言。昔恩讵待重来忆，即境重来倍忆恩。
避暑山庄作·其二
作者：弘历
朝代：清
体裁：七言律诗

閒斋偶启旧书帷，昔日今时有所思。试想山容天外老，即看花影座中移。食苹野鹿穿林过，华黍香风隔岭吹。物土耕桑今倍万，含哺都道圣恩贻。
避暑山庄启跸回銮之作
作者：弘历
朝代：清
体裁：七言律诗

逢闰饶多一月居，言旋亦逮启銮舆。朝乾夕惕原恒也，暑避秋深速暂如。时若北南幸登实，政繁惭愧化成虚。清江涨退室庐复，决口合龙尚盼予。
避暑山庄启跸回銮之作
作者：弘历
朝代：清
体裁：七言律诗

避暑蒐秋次第竣，翠华合此返归轮。朝乾夕惕励无间，雨较晴量忧有真。新部旧藩仰以众，御鞬策骑示之身。如斯四度希天贶，世上谁诚知足人。
避暑山庄启跸回銮之作
作者：弘历
朝代：清
体裁：七言律诗

驻跸山庄逮三月，回銮京国又斯时。柔遐抚近恩施遍，罢猎怡神静觉宜。健体谢劳微自愧，乔龄遵养取群咨。雨旸今岁胜昨岁，沿路仓箱待阅之。
避暑山庄启跸回銮即事
作者：弘历
朝代：清
体裁：七言律诗

闰先北至候原早，秋仲即如秋季寒。鹿已踰期应罢猎，众胥思返俾同欢。面迎岭路一条白，背指山庄万叶丹。口外稼赢口内稔，墉崇栉比历途看。
避暑山庄启跸木兰行围之作
作者：弘历
朝代：清
体裁：五言律诗

候暄程为改，节过猎斯宜。呦鹿云将发，行骢岂重迟。霜霏山路迥，潦退野桥支。纳稼村村接，秋成历阅之。
避暑山庄启跸木兰行围之作
作者：弘历
朝代：清
体裁：七言律诗

山庄三月驻无何，又启蒐旌节夕过。可识习劳养身处，正廑盼捷缱心窝。去年霜早惜伤黍，今岁秋暄已刈禾。诘武筹农胥要务，息肩犹未敢忘么。
避暑山庄启跸木兰行围之作
作者：弘历
朝代：清
体裁：五言律诗

白露今年早，中元度启程。野桥取路直，潦水落潭平。晚稼偏宜热，秋空正快晴。贵山求宿卫，笑许鉴葵诚。
避暑山庄启跸木兰行围首程驻中关行宫之作
作者：弘历
朝代：清
体裁：七言律诗

去岁东巡此未临，秋蒐依例路由今。宁关汲汲从禽意，可识乾乾不息心。历野观农欣有穫，到门知径底须寻。松间明月瞻宸翰，继述吾惟励倍钦。
避暑山庄回跸之作
作者：弘历
朝代：清
体裁：五言排律

避暑起居适，罢围车驾旋。夏霖塞地洳，秋暖鹿期延。虽尚精神健，其如筋力绵。非予弛武备，允众养高年。乙卯仍如此，丙辰拟述先。围中弗御马，坐视憩营前。
避暑山庄回跸即事
作者：弘历
朝代：清
体裁：五言律诗

都谓今秋冷，今秋转觉暄。既因试猎骑，遂与启归辕。勤敢万几忽，惕惟一意存。南瀛连岁宴，非事示华繁。
避暑山庄回跸即事之作
作者：弘历
朝代：清
体裁：七言律诗

八十初开宝帙新，宫中行庆合旋轮。鳞瀛列国恩覃遍，雁塞生身宴锡竣。抚此庥嘉惟益惕，戒其盈满敢忘寅。广仁雨涉原恒事，多稼芃山利是真。
避暑山庄回跸至喀喇河屯行宫作
作者：弘历
朝代：清
体裁：七言律诗

去岁七凶惟剩二，今秋八犯总成旬。东逃西窜由彼贼，追有截无恨我臣。催督诚然不遗力，返躬责已亦惟谆。叩天赦过惠苍赤，耆定功成速报臻。
避暑山庄回跸至喀喇河屯行宫作
作者：弘历
朝代：清
体裁：七言律诗

望捷去来三月期，流阴睫眼迅如斯。雨时旸若诚幸矣，穗滞秉遗亲见之。碧树青山赏何有，昨年今岁愧增滋。迎銮伫俟擒凶信，瞪发劳看飞骑驰。
避暑山庄回跸至喀喇河屯行宫作
作者：弘历
朝代：清
体裁：七言律诗

避行庆典驻山庄，三月匆匆过似忙。原贺六旬众藩萃，未臻大捷一心望。晚田幸较昨年胜，关外闻输口内强。历阅壁题如致问，祗酬两字曰惭惶。
避暑山庄回跸至喀喇河屯行宫作叠去岁韵
作者：弘历
朝代：清
体裁：七言律诗

周岁光阴瞥眼期，行宫秋景未殊斯。阅丰有象诚幸矣，望捷依然实愧之。川窜楚逃贼氛尽，雄兵强将众威滋。七凶伫待生擒首，归跸迎看露布驰。
避暑山庄回跸驻喀喇河屯行宫作
作者：弘历
朝代：清
体裁：七言律诗

秋狝缘霖卒未行，山庄宴赉礼胥成。因之云返三朝早，仍按由来六日程。晓雾枫林似花看，午晴松牖映书明。往还个里原无著，适可徘徊悦性情。
避暑山庄回銮之作
作者：弘历
朝代：清
体裁：七言律诗

山庄此日启归斿，胜处由来戒恋留。较雨量晴幸时若，维南迤北率秋收。有吟爱就清真句，无刻忘廑耆定谋。如是愁中消四月，海音徒望捷悠悠。
避暑山庄回銮谒陵驻跸喀喇河屯之作
作者：弘历
朝代：清
体裁：七言律诗

践阼之初廿五曾，居诸忽逮七旬增。未其陨越深蒙业，用是东西敬谒陵。蹙跸罢围非少懈，指庄订豫励丕承。滦阳别墅行来近，稳度舆梁众喜仍。
避暑山庄晚秋
作者：弘历
朝代：清
体裁：五言律诗

岚气千峰敛，金风一谷寒。长空无点翳，潦水尽澄滩。菊瘦缘依石，松苍不碍峦。豁然凭纵目，心与太虚宽。
避暑山庄百韵诗
作者：弘历
朝代：清
体裁：五言排律

开国超三代，承天抚八陲。鸿功常有赫，厚贶本无私。于古亶腾迈，而今被皞熙。显承三圣绪，底奠万年基。滇海销兵静，王庭纳币驰。玉关閒戍垒，银渤息鲸鬐。以守还兼创，居安不忘危。时巡曾见舜，即辟讵惟岐。胜境山灵秘，昌时造物贻。来游频可托，经始乃于兹。土木原非亟，山川已献奇。制犹尊土砌，巧不尚雕栭。掖辇慈颜预，挥豪天藻摛。劭农咨宝穑，勤政饬鸠司。鸟兽归咸若，天乔总蔚而。贤王诚爱戴，好爵岂羁縻。内外一家合，休和百世禆。六龙天浩浩，四牡岁骙骙。颐养精神健，畴咨经纬施。故知非适已，实以蕴深思。况匪牟耕地，何曾费帑资。给支需内府，结搆宛兰锜。卓立峰名磬，横拖岭号狮。滦河钟坎秀，单泽擅坤夷。缭堵依岩迥，周庐写月规。陟原量远近，列表度参差。宛似天城设，无烦班匠治。就山为杰阁，引水作神池。允矣俭斯称，佳哉奢岂为。景标三十六，章缀画图诗。次第聊申咏，规模略可窥。烟波欣致爽，景物首应推。芝径逶迤接，云堤左右歧。延清三伏日，解愠五弦丝。岩秀原增寿，水芳可谢医。择宜开牖宇，摄静适襟期。万壑松风奏，千秋画坐披。凊温维色养，清越合神怡。胜地临平野，高楼纳远思。云岚四面罨，斗室几楹宜。北枕峦凌汉，西瞻霞赩曦。锤峰长矗矗，雪岫更嶷嶷。碧月白梨院，红荷绿水湄。风泉清听满，濠濮素心随。日监钦天縡，云窗俯玉墀。层霄宛可接，夐宇畅无涯。暖溜蒸灵液，暄波漾浅漪。心神堪澡雪，兴会益淋漓。石壁泉源邃，青枫绿屿蕤。戴颙听偶慕，周子爱堪师。花以金名贵，根从佛地移。飞流频咏李，天乐不须夔。月舫浮芳沼，云帆挂翠㕒。临流弄竿线，俯水鉴须眉。绕石鸣琴筑，澄波叠锦綦。熊飞宁待梦，鱼乐或能知。镜水风微绉，披来若渺瀰。云岑态多幻，望去忽嵚崎。夹镜湖光汇，长虹练影欹。甫田多瑞谷，丛樾出乔枝。流水心无竞，閒云意与迟。三山依约在，四序始终之。大块文成绘，圣人情见辞。嘉兹仙境扩，致彼物华滋。陇麦双岐挺，町禾九穟累。实坚还实好，维秬亦维秠。瓜圃青丸缀，蔬畦紫菂垂。珠樱春烂烂，玉李夏离离。恍睹豳风象，奚妨丈囿遗。绥丰愿寰宇，祈岁肃黄祗。绿野�膏厚，单椒丰草弥。窗暄袅书带，石古长凫茨。杜若芳繁蔚，江蓠态郁漪。信堪蕃坰牧，便以试纤骊。驒骆骃騢骝，骓駓骍驈骐。色分披锦段，群别待金羁。冠木惟松柏，丛生有杞桋。丹枫将翠橡，堤柳更庭椅。为悦长林茂，爰来野兽祈。跳腾推赤豹，雄健独黄罴。仙有书牌鹿，官无入泽麋。惟应育麟凤，岂许匿狐狸。羽客青田种，文禽丹岫姿。书空成篆籀，刷羽接罘罳。每见鲿鲨丽，何劳鹬蚌持。美兼丙穴鲤，品夺富春鲥。凡此嘉生富，要归茂对时。几曾誇豫大，弥复廑寒饥。经国留规范，筹边肇保釐。每来增惕息，言念重吁嚱。岁月何云速，恩勤不可追。省方频驻跸，触景忆含饴。圣日常悬照，秋风转益悲。天施诚浩荡，神器重肩仔。敢复图休逸，惟期矢敬寅。外安先内抚，夕访并朝咨。天运钦调幕，人情畏举棋。古今垂烱鉴，书史足元龟。遗烈毋忘祖，扬休祗愧台。缵承奕祀勉，福履万年绥。
避暑山庄行宫怀旧二首·其一
作者：弘历
朝代：清
体裁：五言律诗

离宫对碧岑，峭石耸成林。壁有曾题字，庭馀独树阴。帘帷秋日静，彝鼎篆烟沉。况是承恩地，能无忆旧心。
避暑山庄行宫怀旧二首·其二
作者：弘历
朝代：清
体裁：五言律诗

幻尘同梦鹿，佳境似游仙。帆影留云在，江声共月悬。绿窗蛛织网，粉壁鸟衔钿。回首惊心处，流阴忽廿年。
邀山亭口号
作者：弘历
朝代：清
体裁：七言绝句

搆亭恰似山邀至，坐看山疑亭所邀。两下主宾定谁是，南华齐物继逍遥。
邀山室
作者：弘历
朝代：清
体裁：古风

一室纳万山，四邻秀如竞。胥为不速客，羲经象示敬。曰邀实张言，物合安其性。亦契梵典云，光光自相映。而我乃成章，绮语戒忘竟。
邀山室
作者：弘历
朝代：清
体裁：古风

山之德为静，其实弗解动。作室额曰邀，斯乃有迎送。而山常在室，何曾待延羾。是非彼自然，乃由我所弄。即室亦弗知，支辞过谁讼。
邀山室
作者：弘历
朝代：清
体裁：古风

山本静无动，无动无去来。而室颜曰邀，其义何居哉。诸峰自画展，一牖惟虚开。朝暮恒与俱，岚霭恒与陪。去亦弗遮留，来亦弗拒推。是谓不速客，敬之终吉该。
邀山室有会
作者：弘历
朝代：清
体裁：古风

山岂有动理，而室邀以来。室亦宁解邀，则因人至哉。是三实假合，阙一乃殊乖。合假成一真，知真原幻谐。
邓尉寺联
作者：弘历
朝代：清
体裁：联

万顷湖光，分来功德水；千重花影，胜入旃檀林。
邓尉山恭依皇祖松风水月四叠旧作韵 其一 松
作者：弘历
朝代：清
体裁：五言律诗

四字贻宸藻，五言首咏松。每教神会别，那避句儓重。友处香非远，映来翠更浓。陶家楼上者，此景可存胸。
邓尉山恭依皇祖松风水月四叠旧作韵 其三 水
作者：弘历
朝代：清
体裁：古风

韵宜滃濛风，影定横斜水。诗传林氏仙，赋薄曹家子。品固超草木，神自通表里。弗言梅概梅，敬识爱梅旨。
邓尉山恭依皇祖松风水月四叠旧作韵 其二 风
作者：弘历
朝代：清
体裁：五言律诗

李谔薄时态，惟称云与风。看吹香雪白，似胜软尘红。一缶户为隔，几枝春自融。锦囊未拈得，空说凿崆峒。
邓尉山恭依皇祖松风水月四叠旧作韵 其四 月
作者：弘历
朝代：清
体裁：古风

青邱拟美人，谓是特轻月。静对香水溪，那管曾来越。得句鄙玉肌，引兴惟冰骨。掷笔寻回途，此后吟应歇。
邓尉山恭依皇祖松风水月额三叠旧作韵 其一 松
作者：弘历
朝代：清
体裁：五言律诗

卉里有三友，称兄定是松。依然邻弟季，肃若缅题重。惟是含香淡，不防取荫浓。漫云别之久，来往每于胸。
邓尉山恭依皇祖松风水月额三叠旧作韵 其三 水
作者：弘历
朝代：清
体裁：古风

青青邓尉山，白白太湖水。山固如大庾，水岂让西子。写韵澜漪间，弄影镜光里。宸章不言梅，括尽梅之旨。
邓尉山恭依皇祖松风水月额三叠旧作韵 其二 风
作者：弘历
朝代：清
体裁：五言律诗

四字额垂古，五言韵叠风。仲春雪霏白，初日海升红。习习悠扬递，恢恢境象融。即斯标至道，何必访崆峒。
邓尉山恭依皇祖松风水月额三叠旧作韵 其四 月
作者：弘历
朝代：清
体裁：古风

问梅何所宜，不水则于月。浮动漫重儓，孤高信超越。印处玉是姿，照得冰为骨。奎画朗千秋，春芳亦无歇。
邓尉山恭咏皇祖松风水月额再叠旧作韵 其一 松
作者：弘历
朝代：清
体裁：五言律诗

径入海为雪，寺投寮是松。苏台巡跸四，邓尉仰题重。心各水如淡，影当春互浓。于斯名独让，曾不介乎胸。
邓尉山恭咏皇祖松风水月额再叠旧作韵 其三 水
作者：弘历
朝代：清
体裁：五言律诗

托根既于冈，写影那辞水。态是弄珠人，品乃濯缨子。逸格在横斜，幽香彻表里。把拟问山僧，可似曹溪旨。
邓尉山恭咏皇祖松风水月额再叠旧作韵 其二 风
作者：弘历
朝代：清
体裁：五言律诗

既具蓊濛气，何妨淡荡风。擘惟蕾是绿，舒或瓣逢红。山谷雪犹满，僧房春正融。一声清磬度，雅思眄崔峒。
邓尉山恭咏皇祖松风水月额再叠旧作韵 其四 月
作者：弘历
朝代：清
体裁：五言律诗

浮动黄昏间，不宿知宜月。散采方森沉，流香益飞越。娟娟睹神姿，青青定仙骨。漱润怀清芬，赓吟无厌歇。
邓尉山恭咏皇祖松风水月额叠旧作韵四首 其一 松
作者：弘历
朝代：清
体裁：五言律诗

弄影水将月，结朋竹与松。圣人契理独，春日和诗重。老干偏宜覆，寒花不肯浓。依依投气味，落落洗心胸。
邓尉山恭咏皇祖松风水月额叠旧作韵四首 其三 水
作者：弘历
朝代：清
体裁：五言律诗

邓尉万峰山，太湖一片水。相对有馀趣，可曰无多子。言影那忘形，因表亦知里。会心迥不凡，璇题揭妙旨。
邓尉山恭咏皇祖松风水月额叠旧作韵四首 其二 风
作者：弘历
朝代：清
体裁：五言律诗

都惜风吹落，吹开亦藉风。玉瀛解扬白，银烛惭摇红。活脱春林态，霏微日午融。乍如访姑射，漫拟猎崆峒。
邓尉山恭咏皇祖松风水月额叠旧作韵四首 其四 月
作者：弘历
朝代：清
体裁：五言律诗

何尝宿此山，浮动待宜月。劳人言逸韵，如秦视彼越。想像入镜姿，自合离尘骨。欲问圆缺中，花事几兴歇。
邓尉山恭瞻皇祖题额松风水月四字各得八句以题为韵四首 其一 松
作者：弘历
朝代：清
体裁：五言律诗

宿契权辞竹，知音恒伴松。友三见兹二，并昔到斯重。涛影笼香淡，冰心映翠浓。问谁工品物，大造在尧胸。
邓尉山恭瞻皇祖题额松风水月四字各得八句以题为韵四首 其三 水
作者：弘历
朝代：清
体裁：五言律诗

广平肠是铁，高密心如水。仿佛见斯人，何必称仙子。枝斜清浅上，影弄漪澜里。谁先获我心，和靖曾言旨。
邓尉山恭瞻皇祖题额松风水月四字各得八句以题为韵四首 其二 风
作者：弘历
朝代：清
体裁：五言律诗

此海偏称雪，于春不碍风。细传香是玉，轻绽蕾犹红。摇曳韶初丽，吹嘘气正融。设如拟禦寇，光福即崆峒。
邓尉山恭瞻皇祖题额松风水月四字各得八句以题为韵四首 其四 月
作者：弘历
朝代：清
体裁：五言律诗

依稀有三山，澹荡方二月。摇光入黄昏，散馥飘清越。淰淰映冰心，棱棱标玉骨。静对仰当年，馀芬犹未歇。
邓尉村·其一
作者：弘历
朝代：清
体裁：七言绝句

邓尉村前万树梅，半犹含朵半嫣开。问他底事不全放，应为今朝待我来。
邓尉村·其二
作者：弘历
朝代：清
体裁：七言绝句

昆轴前旬已见梅，心怜邓尉背人开。谁知玉马寻山处，尚有香风扑面来。
邓尉梅事未盛因而有会点笔成章
作者：弘历
朝代：清
体裁：七言律诗

居然邓尉看初梅，今岁春寒实异哉。有色相输无色好，十分花才两分开。端知烂漫无多趣，适可优游得静陪。却觉山灵如致语，馀杭返棹试重来。
邓尉香雪海歌三叠旧作韵
作者：弘历
朝代：清
体裁：古风

吾家山信谁家吾，舆图府志难考初。安名立字各阿好，咄哉史氏多传诬。姑胥省方已三度，春风又拂銮旂舒。寻山问水乃馀事，观民设教有正模。虽然讵可负清暇，邓尉一带旄骑纡。订讹甄异弗重藉，昔诗屡具兹遵途。化人寺亦仍小憩，至理村旋发前趋。不舟而泛香雪海，较之牙樯乐有馀。其色真色目止观，其香真香鼻静娱。似置滕六于太湖，配藜旁魄无同殊。笔规墨写势欲输，兰薰檀爇庸更需。清浅水复黄昏月，于何浮动致影疏。那更远忆大庾大，了知近胜孤山孤。前三后三荟光福，千秋万岁芗句吴。千秋万岁芗句吴，笑我叠韵无已夫。
邓尉香雪海歌五叠旧作韵
作者：弘历
朝代：清
体裁：古风

婆娑游兴不浅吾，欢新未可忘其初。庚子西迹经缀景，云邻邓尉言近诬。是日往返九十里，弗舆而马鞭袖舒。翻嫌匆遽舍此去，未曾细领香雪模。明谕其园归旧主，一临不再行銮纡。兹来乃得毕胜概，得门而入原熟途。化人寺里瞻相好，减从底用七萃趋。右侧精舍甚幽绝，适可片刻憩几馀。笔墨精良妙五合，一缶恰在供吟娱。遥看万雪堆银湖，近领鼻观参清殊。若远若近岂有别，曰色曰香任彼输。昨为文解云上需，包含万理何亲疏。眼见雪海会一贯，好奇岂我论创孤。速成长歌命跸返，记予六度来临吴。记予六度来临吴，或拟获麟亦可夫。
邓尉香雪海歌再叠旧作韵
作者：弘历
朝代：清
体裁：古风

辛未香雪诗题吾，山阳韶秀惊识初。丁丑乃至山阴境，翻觉前作邻传诬。由来锦峰光福里，诸冈连属互卷舒。图经取此或失彼，率鲜考实多依模。滕六一冈霏玉屑，岂以南北分萦纡。三壶祇在巨瀛表，相隔万里非通途。彼雪仍雪海仍海，可以例此原同趋。松风水月朅赓韵，行漏清暇还有馀。辨疑求是则且止，过岭适可寻幽娱。且喜此海非临湖，无相形益觉邈殊。讵藉百川为灌输，无为利涉云天需。眼界真色色寂寂，鼻观净芬芬疏疏。大圆镜中一合相，前茅后劲两不孤。依韵纪事聊得句，或者破讹志正吴。亦弗更蕲志正吴，吉人辞寡有以夫。
邓尉香雪海歌叠旧作韵
作者：弘历
朝代：清
体裁：古风

邓尉西北山名吾，昔游未到兹到初。奇峰诡石更幽邃，商邱三字泐匪诬。虎山桥春水碧涨，光福塔舍利光舒。湖山表里互映带，都拱香雪为范模。循名讨实何不可，无妨片刻鸣銮纡。万峰小别化人寺，至理缓问山村途。弥高亘下真创见，清芬冷韵非时趋。襄陵湠漫亦奚必，蔚云浟湙则有馀。鲛人出珠珠不计，海童邀路路多娱。香雪非江亦非湖，天高地下物散殊。惟海为巨为委输，扬华繁采无复需。笑我昔年略涉港，叹观止矣诚云疏。由来于廓渺无际，即今乃见三山孤。舆图府志各执异，袁墓光福宁非吴。袁墓光福宁非吴，墟拘辩枉费工夫。
邓尉香雪海歌四叠旧作韵
作者：弘历
朝代：清
体裁：古风

阅十五载久别吾，即今重游恍似初。山阳山阴各执见，图经志乘多增诬。大地岂不在海中，岂系一邱一壑之卷舒。辛未祇偶山阳到，丁丑山阴始识模。争奇并秀都具妙，此后每并清跸纡。至理光福历次第，黄童白叟纷迎途。觐光虽惬众所愿，麦田犹惜躏竞趋。漠漠一片连南北，分疏不可味之则有馀。梅事实足称观止，长歌四叠供清娱。何来有称远太湖，西迹更辟山蹊殊。石泉梅坞精点景，欲与邓尉较胜输。双目之赏何多需，心知此举诚为疏。拟遂回舆拚弗到，又怜作者诚意孤。增华踵事可长此，后言宁免云巡吴。后言宁免云巡吴，摛词先用自讼夫。
邓尉香雪海歌并命沈德潜和韵
作者：弘历
朝代：清
体裁：古风

邓尉之名久诏吾，邓尉之奇今见初。一四天下总在海，都梁嵰山夫岂诬。天风卉歙波涛泛，春日淡冶涟漪舒。目谋耳食已绝胜，更惟鼻观难为模。偨池韶秀复蓊匌，泌潗案衍还萦纡。坐令甲煎嫌艳腻，远虑葱岭非坦途。山僧抱月眠初醒，却跽道左纷相趋。尔所羡者我厌久，我所慕者尔厌馀。乃知两全信难得，何妨一晌供清娱。北眺虎阜南太湖，南船北马用各殊。此间无可无不可，满抗满谷酬所需。林逋毕竟寒俭相，但咏香暗及影疏。德潜黄山诧云海，咄咄香雪讵可孤。东皇亦解助韵事，春寒勒待今临吴。春寒勒待今临吴，平山何有见金夫。
邢台道中
作者：弘历
朝代：清
体裁：七言律诗

跋马邢台历古邮，朝暾暖浥露华浮。漫怀霸业寻遗略，且喜原田穫稔秋。冬麦青葱芃四野，南畿风物近中州。民间疾苦予心廑，计里迟听辔每留。
邯郸行
作者：弘历
朝代：清
体裁：古风

初过邯郸城，因作邯郸行。邯郸古来佳丽地，徵歌选舞搊银筝。邯郸城中富蚕作，蚕月条桑绿阴弱。罗敷不顾五马回，倭堕畏风春帔薄。邯郸复多游侠子，鸣镝离弓双兔死。归来意气犹未已，击鞠呼卢侍罗绮。美酒十千醉不辞，炰鳖臇虾脍鲜鲤。于今城市尚依然，村民但知勤种田。丛台下，渭桥边。豪华瞥眼二千年，返朴还淳此或贤。
邵伯镇
作者：弘历
朝代：清
体裁：七言绝句

太傅堤存绿水浔，惠方召伯颂棠阴。兰舟缓过思遗躅，绝胜东山丝竹音。
邵窝
作者：弘历
朝代：清
体裁：五言律诗

兰若向西去，崥崹别一区。三间筑朴室，数顷俯明湖。草木虽迟冶，图书足自娱。凭栏试观物，还似对尧夫。
邵窝
作者：弘历
朝代：清
体裁：五言律诗

名因安乐取，境与济源殊。适已非如彼，及人惟勉吾。山光方淡荡，物意已昭苏。南望知沾泽，豫民同幸乎。
邵窝
作者：弘历
朝代：清
体裁：古风

山阳就小凹，精舍得一区。有如百泉上，康节之所居。因以邵窝名，境似志则殊。安乐一身彼，安乐万方予。大小分既异，艰易宁同途。佳名实未副，思艰惟曰吁。
邵窝
作者：弘历
朝代：清
体裁：古风

济源有邵窝，忆昔曾一至。奥室景略同，借用题名字。明知殊宾主，宾主谁所置。安然乐山水，雅契尧夫意。但惭鲜馀暇，于中玩周易。
邵窝
作者：弘历
朝代：清
体裁：六言诗

百泉昔曾津逮，山水此处颇如。何必千林张王，且喜一室含虚。默验乾德不息，静知春意来徐。仿佛当年康节，皇极经世著书。
邵窝
作者：弘历
朝代：清
体裁：古风

缀景不妨各与名，一邱一壑殊情形。昔经豫之百泉处，邵窝忆居尧夫曾。背山面水此颇似，因之安乐藉以称。朴室构是幽而野，几曾读易穷微情。陡然思及河北旱，均沾泽否企奏呈。
邵窝
作者：弘历
朝代：清
体裁：古风

翠微山之阳，结搆颇不多。固以朴雅胜，名之曰邵窝。抚树亦笼烟，俯水亦生波。中宜注羲经，乾元鬯春和。康节著妙诠，望洋叹若何。
邵窝口号
作者：弘历
朝代：清
体裁：七言绝句

游洛犹思庚午年，岩窝题额肖前贤。不言学学无不达，独举先知未必然。
邵窝口号
作者：弘历
朝代：清
体裁：七言绝句

邵窝寓意因安乐，偶憩翻思与邵殊。玩易忘尘彼诚有，皞民熙世我犹无。
邵窝有怀
作者：弘历
朝代：清
体裁：七言绝句

邵窝本以肖苏门，佳处曾经识卫源。迩岁旱灾频数县，如伤南望惕心存。
邵窝有题
作者：弘历
朝代：清
体裁：古风

散步游邵窝，因咏邵子事。平生不皱眉，此其心平易。皱眉有两端，愁与恶之意。在邵或其可，在予两艰置。昨著读洪范，是愁不能弃。善善与恶恶，人君以为治。见恶而不恶，实乖惩戒义。恶恶眉必皱，尧夫知我愧。
邹一桂山水画歌
作者：弘历
朝代：清
体裁：古风

一桂写生我夙知，兹作林岚亦清竦。面临大壑百丈宽，背峙层峦千叠涌。层峦半露古佛龛，幕以流云云活动。招提无碑建何年，古木疏篁相掩拥。孤亭飞瀑皆合宜，不假安排契濛澒。我有牢骚无限愁，对之颇觉开心孔。家丞秋实乃在兹，审哉择术邹供奉。
邹一桂山水画歌
作者：弘历
朝代：清
体裁：古风

一桂绘事素所知，家法相传善花鸟。近为山水颇入神，左右逢源真复好。横图大岭作远屏，一谷寒烟散林表。兮来别干殊秀拔，层列冈峦致窈窱。山穷水抱凡几曲，野桥不计大与小。笠亭蜗舍相间出，红莲宫矗青松杪。倪黄宗派何须论，要当取师于大造。春华秋实以怡情，智水仁山从体道。为术贵慎有名言，其然否乎堪绝倒。
邹一桂岁朝图
作者：弘历
朝代：清
体裁：五言绝句

一松卓守石，四蟹共围瓶。别裁岁朝寓，梅枝护始馨。
邹一桂岁朝图
作者：弘历
朝代：清
体裁：七言绝句

白石红梅傍水仙，瓷盆供养净而娟。分明一段江乡景，图作岁朝吉语传。
邹一桂春华图
作者：弘历
朝代：清
体裁：七言绝句

姹紫嫣红态不同，艳阳庭院绮罗丛。写生偶睹清卿笔，寓意因思庶子风。
邹一桂杏花双燕
作者：弘历
朝代：清
体裁：五言绝句

织出绛纱薄，裁来玉剪明。仙人制衣著，称体五铢轻。
邹一桂松梅
作者：弘历
朝代：清
体裁：七言绝句

花终色也梅偏洁，树纵林然松独苍。乍看传神已潇洒，徐思寓意不寻常。
邹一桂松菊图
作者：弘历
朝代：清
体裁：七言律诗

苍官寿客结好友，白石青莎依秀原。广群芳中谁冠冕，两先生实贲丘园。临风听拟涛湔俗，裛露餐馀英雪烦。疑是归来三径日，陶家高致喜犹存。
邹一桂梅竹
作者：弘历
朝代：清
体裁：七言绝句

碧琳竹与粉珠梅，著壁多时谢别裁。寻咏睪然缅江左，平安春信早传来。
邹一桂清溪垂钓
作者：弘历
朝代：清
体裁：五言绝句

蒲芷掩映间，烟水澹沱处。钓者本无机，群鸥为谁去。
邹一桂牡丹兰花折枝
作者：弘历
朝代：清
体裁：七言绝句

国香自合独称兰，国色还须让牡丹。偶尔写生涵至理，世间两美合应难。
邹一桂秋塘钓艇
作者：弘历
朝代：清
体裁：七言绝句

烟篷泛潋弄竿纶，蓑笠飘然意可亲。比似仲舒三策里，我犹未免羡鱼人。
邹一桂秋艳图
作者：弘历
朝代：清
体裁：七言绝句

西蜀未吟传杜甫，东篱兀对想陶潜。凄清自领閒风露，不作争时与附炎。
邹一桂秋英卷
作者：弘历
朝代：清
体裁：七言律诗

派接徐黄江左邹，寒英设色足风流。纷开木本及草本，底论深秋与浅秋。蝶欲黄而犹待染，叶将红者未曾收。玉栏金井休开展，犹恐霏烟露欲留。
邹一桂花卉翎毛
作者：弘历
朝代：清
体裁：七言律诗

鸡冠花侧立鹍鸡，情与无情一羼提。奚必主宾特形异，恰看老少得年齐。秋前彩帻争擎露，月下歌裳自舞霓。祗有太真耽晏起，厌他咿喔五更啼。
邹一桂菊华秋实
作者：弘历
朝代：清
体裁：七言绝句

都云秋实胜春华，畦径今看别一家。也祗金英方合称，兜罗绵手恰拈花。
邹复雷春消息图即用其韵
作者：弘历
朝代：清
体裁：七言绝句

一气为春去必回，谁将消息付寒梅。蕊珠仙妒女夷巧，偷先东风特地来。
邻山书屋
作者：弘历
朝代：清
体裁：七言绝句

书屋邻山贮缥缃，宁须万卷侈芸香。处仁仁乐无多语，训著鲁论四六章。
邻山书屋
作者：弘历
朝代：清
体裁：古风

假山数百馀年久，久假乌知非故有。书屋倚岩不计宽，忘筌真似居林薮。行将跸驻避暑庄，玉岑精舍当凭牖。忽然自笑失拘墟，真假评量有是否。
邻山书屋
作者：弘历
朝代：清
体裁：古风

元时万岁山，明代琼华岛。虽云九篑成，久假如真好。书屋搆山阴，四邻山翠抱。既深欣始静，冲容而窈窕。聊托仁者乐，遗迹何须考。
邻山书屋
作者：弘历
朝代：清
体裁：古风

对山搆书室，依然山作邻。土山原是假，岁久假即真。况荫古树乔，兼峙怪石嶙。树石丛奥间，曲径堪步循。入屋开我窗，倪黄画宛陈。一年能几至，搆筑嫌已频。虽然有会焉，愿托乐者仁。
邻山书屋
作者：弘历
朝代：清
体裁：古风

邻与里义通，宣尼云择里。书屋曰邻山，寓名实以此。又云仁乐山，择处斯为美。然予无暇处，偶至即行尔。敢谓附于知，亦勉克乎已。
郊北
作者：弘历
朝代：清
体裁：古风

郊北异城南，雨泽似稍逊。麦固含风佳，黍亦带露润。问以地所沾，则称馀一寸。骑行仍起尘，斯之未能信。慰弗抵惜多，再霈吾企愿。
郊台
作者：弘历
朝代：清
体裁：七言律诗

三奏武成两度临，屡承天眷意弥钦。祇今惟切戒得志，幸昔敢萌怙侈心。台迥俯郊永示后，年深种树已铺阴。往来摛句频识惧，莫作寻常问景吟。
郊台
作者：弘历
朝代：清
体裁：五言律诗

广阳南五里，封土建郊台。每过钦天佑，非关诩域开。战袍解昔劳，缠帽扈今来。回忆诚侥倖，渊衷益慎哉。
郊台
作者：弘历
朝代：清
体裁：七言律诗

庚辰曾是劳旋师，叩贶台陈得胜旗。自此西瀛尽来贺，每循南路引馀思。固资众力成勋绩，实藉元戎善指麾。享泽何期骑箕尾，不禁触境一生悲。
郊台
作者：弘历
朝代：清
体裁：七言律诗

搆筑郊台恩纪隆，曾经于此告成功。其馀三者觉为次，最后堪同厌诩雄。黩武戒深幸耆武，抚躬惟是益钦躬。修文老矣勤民耳，待雨春田顾每忡。
郊台
作者：弘历
朝代：清
体裁：七言绝句

羽盖乘齐亦壮哉，堂年僭祭起郊台。谁知五过招三寸，自此横塘有越来。
郊台
作者：弘历
朝代：清
体裁：五言律诗

行旌发广阳，台迥向南望。两度斯郊劳，一心感昊庆。春初苔色浅，岁久树阴长。惟愿无兹事，佳兵岂有当。
郊台
作者：弘历
朝代：清
体裁：五言律诗

迤逦向南程，郊台觌面呈。丙申斯再叩，孟月重经行。屡获帡幪佑，敢忘乾惕诚。诸藩扈清跸，益切抚柔情。
郊台
作者：弘历
朝代：清
体裁：七言律诗

郊台曾此劳军回，列纛虔酬天佑恢。一岁循环真迅矣，万年景铄实贻哉。于今秖凛持盈念，绝域宁誇拓土材。耆定新疆筹善后，共勤耕牧辟污莱。
郊外
作者：弘历
朝代：清
体裁：古风

园居欲弥月，心在郊外田。不如目见之，今朝始欣然。早苗固已秀，新秧亦芊绵。都因一雨佳，宁不谢泰元。谢惟期实耳，欣即虑矜焉。实励以敬勤，矜祛益惕乾。
郊外
作者：弘历
朝代：清
体裁：五言律诗

抡元归紫禁，观穑历青郊。麦穗齐成刺，禾苗长欲交。炊烟出屋顶，晓露润街坳。凭览诚欣慰，吟非玩景敲。
郊外
作者：弘历
朝代：清
体裁：七言律诗

祭罢平明返御苑，青郊三日顿殊观。红桃放朵含烟灼，绿麦伸芒带露攒。润野骑行尘不起，远村农出意为宽。何须数典称脩稧，天朗气清画里看。
郊外
作者：弘历
朝代：清
体裁：古风

郊外经雪后，脉土益苏动。驱车尘弗生，觐光村民拥。幸无鸠鹄形，庶免饥寒恐。曰富实未能，教之岂易董。因识化民难，切切铭心孔。
郊外·其一
作者：弘历
朝代：清
体裁：七言绝句

时享常雩礼毕成，御园返驾出都城。近畿想遍优沾泽，飒有微凉迫晓情。
郊外·其一
作者：弘历
朝代：清
体裁：七言绝句

郊外今朝见麦收，崇墉比栉积如秋。念兹希有叨天贶，虔巩犹深保泰谋。
郊外·其二
作者：弘历
朝代：清
体裁：七言绝句

今番宫中住日多，畅春切问起居和。凤城才出西山见，雨后峰峰濯翠螺。
郊外·其二
作者：弘历
朝代：清
体裁：七言绝句

尚馀春麦未登场，更说佣人价倍翔。数十年来幸一遇，敢云谷贱廑农伤。
郊外二首·其一
作者：弘历
朝代：清
体裁：七言绝句

逮耕千亩返都京，哓日青郊步辇行。芜已舒芽含露润，柳将发叶带烟横。
郊外二首·其二
作者：弘历
朝代：清
体裁：七言绝句

春麦种齐秋麦茁，绿铺近远入凭观。设无昨者畏寒切，安得如斯满志欢。
郊外即事·其一
作者：弘历
朝代：清
体裁：七言绝句

三秋野景寥天迥，一抹斜阳晚照明。最是丰年饶气象，村村社鼓庆西成。
郊外即事·其三
作者：弘历
朝代：清
体裁：七言绝句

郊圻犬吠杂鸡号，策马霜华点素袍。收穫才完仍播麦，田家四季总勤劳。
郊外即事·其二
作者：弘历
朝代：清
体裁：七言绝句

霜落平原好合围，无心从兽玉鞭挥。爱观富有千村景，两字探原食与衣。
郊行
作者：弘历
朝代：清
体裁：五言律诗

昨岁秋霖盛，春膏亦屡施。却嫌沮洳积，已见麦麰披。迥异常年望，惟欣快霁宜。驻旌宣大吏，加恤事详咨。
郊行
作者：弘历
朝代：清
体裁：古风

蓟野今年经两度，苍山诏我无来去。春郊十雨兼五风，早计丰秋多黍稌。夏末望霖恐致灾，中夜时深云汉虑。无何得雨惜略迟，切廑闾阎鲜饶裕。兹来历历阅村郊，高廪如京原屡遇。粒馀仍复孳鸡豚，衣厚知先毕租赋。凭舆额庆为吾民，更希三白麦根护。
郊行·其一
作者：弘历
朝代：清
体裁：七言绝句

荞尚青青黍欲黄，金风时送粥饘香。翠华摇曳纤尘净，欢切郊行十里强。
郊行·其三
作者：弘历
朝代：清
体裁：七言绝句

滑笏溪流曲抱村，游丝白日静秋原。村翁不识銮舆过，跣足科头倚荜门。
郊行·其二
作者：弘历
朝代：清
体裁：七言绝句

野老扶儿望六飞，停鞭问处话依依。金吾莫谩频呼跸，一向筹伊冻与饥。
郊行即事·其一
作者：弘历
朝代：清
体裁：七言绝句

宿云犹重晓烟轻，策马青郊得得行。中酒村翁春社罢，好乘润土课新耕。
郊行即事·其一
作者：弘历
朝代：清
体裁：七言绝句

拂雾金飔猎翠旌，六飞迤逦出增城。合围兼阅西成景，不是秋郊浪漫行。
郊行即事·其一
作者：弘历
朝代：清
体裁：七言绝句

烟霭初消见远村，几家篱落学仙源。问伊底似园中客，租吏从来不到门。
郊行即事·其三
作者：弘历
朝代：清
体裁：七言绝句

与与东亩接西坪，历历秋郊一畅情。愁是我应能不喜，底须谀者诩丰亨。
郊行即事·其三
作者：弘历
朝代：清
体裁：七言绝句

疏星历历月阑干，东望铜钲上晓峦。茅店问沽人向暖，凌溪策渡马知寒。
郊行即事·其三
作者：弘历
朝代：清
体裁：七言绝句

连朝雾雨润农田，最好风光傍禁烟。绝胜昔年春例旱，黄尘蔽路意怦然。
郊行即事·其二
作者：弘历
朝代：清
体裁：七言绝句

仓箱栉比复墉崇，更喜王畿千里同。尽道有秋获望外，回思午夜剧愁中。
郊行即事·其二
作者：弘历
朝代：清
体裁：七言绝句

廿里川原暖日晴，千村稌黍有秋成。到来不为寻新句，图里豳风许暂行。
郊行即事·其二
作者：弘历
朝代：清
体裁：七言绝句

睡醒才闻霏细雨，朝寒又见雪浮浮。纵看无力沾泥化，半为生欣半为愁。
郊行即事·其五
作者：弘历
朝代：清
体裁：七言绝句

不问遥村与近塍，个中诗画总相应。初冬木落山容见，倪范当前告我曾。
郊行即事·其四
作者：弘历
朝代：清
体裁：七言绝句

青山层沓水弯环，白日悠然镇掩关。煨芋高僧方睡足，不教清梵出松间。
郊行即事·其四
作者：弘历
朝代：清
体裁：七言绝句

骈肩累迹觐光民，老者尤怜命赐银。珍重有司善教养，林林皆我意中人。
郊行即景·其一
作者：弘历
朝代：清
体裁：七言绝句

淡烟疏霭接郊坰，问稼常教辔一停。犁欲其廉劳欲再，寻常农语尽堪听。
郊行即景·其三
作者：弘历
朝代：清
体裁：七言绝句

秋麦菁葱绿映袍，翻犁预作早春劳。民艰欲补豳风什，不独于茅与索绹。
郊行即景·其二
作者：弘历
朝代：清
体裁：七言绝句

迩日霜华变树滋，深黄浅紫斗风姿。恰如秋杪滦河墅，去岁今年有所思。
郊行四首·其一
作者：弘历
朝代：清
体裁：七言绝句

行馆无过�里强，吉行弗藉特匆忙。传餐视事循常例，启跸金乌拂曙光。
郊行四首·其三
作者：弘历
朝代：清
体裁：七言绝句

去年此地潦经过，沙坂依然沮洳多。却是便宜秋麦好，菁芊都已发新科。
郊行四首·其二
作者：弘历
朝代：清
体裁：七言绝句

驼驮车装各趁行，往还十二日为程。因思减从犹如此，军务那能刻忘萦。
郊行四首·其四
作者：弘历
朝代：清
体裁：七言绝句

远村近墅出扶携，夹路迎銮额手齐。越觉怜他经歉后，赈加宁鲜向隅徯。
郊行杂咏·其一
作者：弘历
朝代：清
体裁：七言绝句

白云苍树仲秋天，历历西成入咏笺。最爱村坰行处好，香生新稻飏炊烟。
郊行杂咏·其三
作者：弘历
朝代：清
体裁：七言绝句

社鼓声催达远村，菜畦瓜架间篱垣。老翁才放眉头蹙，煮饼蒸糜独弄孙。
郊行杂咏·其二
作者：弘历
朝代：清
体裁：七言绝句

纳稼忙兼播麦忙，村村风里簸新粮。农家但愿丰年庆，彻夜无眠也不妨。
郎世宁模元人秋林群鹿图
作者：弘历
朝代：清
体裁：五言律诗

秋半雪毛茸，伊尼聚晓舂。寝讹咸自适，群友各相从。霜叶疏还密，朝烟散转封。兴贤宵雅意，载咏寄遐悰。
郎世宁玉鹰图
作者：弘历
朝代：清
体裁：五言律诗

玉鹰下秋宇，栖必老松枝。竦视无空阔，敛身愁鹊鸱。风尘谁许识，绦旋讵能羁。拟问兰台令，奚称白雉诗。
郭外
作者：弘历
朝代：清
体裁：七言律诗

郭外烟光散曙林，眼前风物助悲心。绿含嫩草亭皋曲，春閟重帷路殿深。梦境去年徒想像，恼人韶景又侵寻。泰山土壤曾何异，自咎无端六御临。
郭外·其一
作者：弘历
朝代：清
体裁：七言绝句

郭外云容绿欲黄，高秋露气接烟光。三时忧喜心差慰，万姓饥寒愿稍偿。
郭外·其二
作者：弘历
朝代：清
体裁：七言绝句

乍听千村铜雀鸣，更欣十日凑新晴。即今已识西成好，墟市都称米价平。
郭忠恕雪霁江行图
作者：弘历
朝代：清
体裁：七言绝句

大幅何年被割裂，竿绳到岸没人牵。江行底识当雪霁，剩有瘦金十字全。
郭熙早春图
作者：弘历
朝代：清
体裁：七言绝句

树才发叶溪开冻，楼阁仙居最上层。不藉柳桃閒点缀，春山早见气如蒸。
郭熙秋山行旅
作者：弘历
朝代：清
体裁：七言绝句

河阳行旅曾题句，彼似非真此似真。既曰似应犹未定，真乎欲问彼行人。
郭熙秋风行旅图
作者：弘历
朝代：清
体裁：七言绝句

天外孤城拟剑门，栈旁遥指酒家村。秋风雅解伤人意，那更征途易断魂。
郭熙雪景
作者：弘历
朝代：清
体裁：七言绝句

千山高下玉铺晶，赴涧飞泉尚有声。著个渔蓑犹钓艇，笑他诗句落艰成。
郭畀云海图
作者：弘历
朝代：清
体裁：七言绝句

京口茅堂住几年，烟云供养领江天。淋漓戏写絪缊状，不许黄山景占全。
郭畀雨梧烟柳
作者：弘历
朝代：清
体裁：五言绝句

烟雨冥濛里，柳梧分不真。郭髯及倪懒，合是自传神。
郭畀雪竹图
作者：弘历
朝代：清
体裁：古风

北风吹寒石欲裂，膝六剪玉纷飞屑。渭川淇澳合层冰，独看琅玕挺高节。岁穷无改仓琅色，粉粘绿错两奇绝。枯梢突兀密叶扶，雪压冰凝不摧折。省郎妙笔擅画禅，始信苏卿是人杰。
郭诩琴客款扉即用其韵
作者：弘历
朝代：清
体裁：七言绝句

流水高山自有媒，琴囊端为客来开。茅檐原是无门户，谁惜鞋踪踏破苔。
郭里口行宫稍憩
作者：弘历
朝代：清
体裁：五言律诗

溪村绿柳边，结宇亦清便。名里犹传郭，招贤因忆燕。云轻熟食节，景媚养花天。坐俯澄波阔，依然子在川。
郯城道中
作者：弘历
朝代：清
体裁：七言律诗

龟蒙回望数峰尖，大野风光取次拈。人意贪程催马策，晴曦送暖入车幨。江声迎客行行近，诗趣和春旋旋添。老幼初逢清跸至，羽林诃禁莫教严。
郯子园三叠旧作韵
作者：弘历
朝代：清
体裁：五言排律

涂山朝万国，鲁境更吴墟。尔日封疆窄，无过数里馀。地宽真过古，政冗益殷予。以此巡狩切，欲因休助诸。郯园自宛在，清跸复斯于。驻早仍多暇，明窗一阅书。
郯子园六韵
作者：弘历
朝代：清
体裁：五言排律

观民指吴会，按顿莅郯墟。少皞嗣封后，春风驻节馀。何当庭馆此，为愧旰宵予。一宿园奚藉，千秋迹信诸。既成斯不说，至止偶相于。谁与徵倾盖，因之试访书。
郯子园再叠旧作韵
作者：弘历
朝代：清
体裁：五言排律

今朝驻鲁境，明日入吴墟。郯子名犹在，金天迹缅馀。园已述古彼，馆以憩春予。淳朴为佳矣，华纷奚事诸。惟民之切耳，是我所殷于。有暇凭棐几，成吟即便书。
郯子园叠旧作韵
作者：弘历
朝代：清
体裁：五言排律

兹尚程郯境，昔犹少皞墟。鸟官荅问远，涂盖论倾馀。述古真班尔，居今又驻予。数间虽朴若，一宿岂烦诸。苔砌讶如许，芸编伴所于。摛吟排日有，右史可同书。
都尔伯特台吉伯什阿噶什来觐封为亲王诗以纪事
作者：弘历
朝代：清
体裁：五言律诗

来归就弟兄，向化慕簪缨。不作逆天党，惟殷捧日诚。用兹嘉乃绩，便与锡殊荣。式戒蜩螗沸，永遵带砺盟。
鄂辉成德奏报攻破聂拉木贼寨诗以志事
作者：弘历
朝代：清
体裁：七言律诗

东寨虽摧西寨在，月馀攻�幸功成。同劳军士诚宣力，涉诩将臣不近情。曰饬曰褒自取付，或嘉或否我惟平。尚留绒辖济咙蘖，可谓净除驱进兵。
鄚州道中·其一
作者：弘历
朝代：清
体裁：七言绝句

虹偃长堤十一桥，垂鞭那觉驿程遥。两行烟柳春犹浅，万顷冰湖雪未消。
鄚州道中·其三
作者：弘历
朝代：清
体裁：七言绝句

我爱燕南赵北间，溪村是处碧波环。若教图入横披画，更合移来几叠山。
鄚州道中·其二
作者：弘历
朝代：清
体裁：七言绝句

开韶风景含明媚，轻尘不惹玲珑辔。行春指日到江南，先期写出江南意。
鄚州道中·其四
作者：弘历
朝代：清
体裁：七言绝句

道左荒颓见土城，昔年鄚郡尚存名。底须旧迹寻残碣，一晌东风千古情。
鄚州道中作
作者：弘历
朝代：清
体裁：古风

东风堤柳晓烟新，堤外邮亭不惹尘。底事玉骢为迟策，芳郊今日见耕人。旧州迤逦接新州，沿革难从考所由。长堰威纡缘避潦，谋民端是圣人周。荒榛蔓草旧州城，故迹依稀似易京。固守曾闻骑都尉，当年割据入閒评。士习诗书农服田，熙和一百有馀年。持盈此日遑耽逸，劳已勤民勉继前。
鄚州道中作
作者：弘历
朝代：清
体裁：七言绝句

鄚州久省尚存名，水郭人家渔且耕。大抵治民戒滋扰，郭驼传里语尤明。
鄚州道中作·其一
作者：弘历
朝代：清
体裁：七言绝句

俶装计里发晨朝，格淀长堤千里遥。堤上春光何所似，看他漏泄柳枝条。
鄚州道中作·其一
作者：弘历
朝代：清
体裁：七言绝句

行堤就陆较前迟，陆路两旁水占之。昨岁秋霖实过甚，恐妨举趾误其时。
鄚州道中作·其三
作者：弘历
朝代：清
体裁：七言绝句

土郭犹存古鄚州，人家负郭颇称稠。年年四月集药市，风俗应从民便由。
鄚州道中作·其三
作者：弘历
朝代：清
体裁：七言绝句

轻舆遵路原非泞，畺吏修治可谓勤。未识勤民似兹否，乃诚尽力解忧分。
鄚州道中作·其二
作者：弘历
朝代：清
体裁：七言绝句

或称去岁此行舟，赈恤申令惠被周。虽见吾民鲜菜色，远乡僻壤可同不。
鄚州道中作·其二
作者：弘历
朝代：清
体裁：七言绝句

渔村蜗舍大堤西，东则平阡绿陌萋。物象随宜四时阅，民艰到处一心稽。
鄪城览古
作者：弘历
朝代：清
体裁：五言律诗

季友初颁邑，南遗乃筑城。庶几仆文出，不改井桓成。无度卑公室，有权擅上卿。名言思史墨，宜慎器和名。
酣古堂
作者：弘历
朝代：清
体裁：七言绝句

书堂插架置芸函，随手抽披义可探。善者吾师恶吾戒，斯为酣古不徒酣。
酣古堂
作者：弘历
朝代：清
体裁：七言律诗

山阴屧步晓春堪，憩息书堂古迹探。录展梦馀率多幻，箴怀大宝岂虚谈。金元明彼鉴斯一，冬夏秋斯涵彼三。开卷近知真有益，不妨聊向此中酣。
酣古堂
作者：弘历
朝代：清
体裁：古风

山阴有书堂，其颜曰酣古。酣古义可思，讵惟资咏府。是地贻金源，元明递传所。歌斯舞于斯，此日仍其否。林尚昔年枝，屋亦当时础。酣者无知物，戒者莫忘汝。
酣古堂
作者：弘历
朝代：清
体裁：古风

诘屈出岩洞，幽閒得谷堂。其额曰酣古，酣古义可详。如云资博雅，虚名有何臧。如云鉴治乱，实政惭未遑。却让空空室，寂然酣古香。
酣古堂口号
作者：弘历
朝代：清
体裁：七言绝句

芸编随展率堪娱，鉴戒千秋治乱铺。酣古要须不泥古，井田封建可行乎。
酣古堂咏古
作者：弘历
朝代：清
体裁：古风

堂中贮古书，酣书因酣古。酣古讵虚言，殷□不远夏。殷夏亦遥哉，金元明近睹。尔时万岁山，又曰琼华岛。山巅广寒殿，今已为窣堵。择胜或搆筑，即因其柱矶。坐堂翻书篇，宁不惕然惧。惧堂思良方，方在无逸所。
酣古堂有会
作者：弘历
朝代：清
体裁：古风

曾闻傅说言，于事在师古。然古今异宜，要人知所处。酣则意所酖，更难分去取。如井田车战，行之害必睹。以云资博雅，或者其尚可。书堂富芸编，有会吟斯语。
酹克勤郡王园寝
作者：弘历
朝代：清
体裁：五言律诗

开国承家日，于藩夹辅资。一时扶王业，四海定丕基。懿德书金匮，佳城奠玉卮。银潢天共远，百世笃宗支。
酹克勤郡王园寝
作者：弘历
朝代：清
体裁：五言律诗

每陈开国策，均合圣人心。不少紏桓众，独嘉干略沉。佳城留故里，致奠重躬临。彰善俾观感，伊予此意深。
酹克勤郡王园寝叠戊戌诗韵
作者：弘历
朝代：清
体裁：五言律诗

让帝之冢子，首陈推戴心。忘家惟为国，力勇更谋沉。我祖所嘉许，予躬应奠临。閟宫教配享，彰善意犹深。
酹功臣额亦都墓
作者：弘历
朝代：清
体裁：五言律诗

坐享八纮泰，宁忘百战功。佐周曾有望，兴汉不徒冯。金简香生绿，椒浆玉泻红。荩臣陪祀事，式绍乃家风。
醇和堂三叠旧作韵
作者：弘历
朝代：清
体裁：七言绝句

讵是无端浪与名，与名亦自具深情。治民岂别有他术，醇俗和风在至诚。
醇和堂再㬪旧作韵
作者：弘历
朝代：清
体裁：七言绝句

醇和辛卯额堂名，今岁全殊前岁情。但使民风常似此，无烦勖督慰斯诚。
醇和堂叠旧作韵
作者：弘历
朝代：清
体裁：七言绝句

所思责实以循名，两字醇和昔寄情。吏治民风今逯否，视之犹未愧斯诚。
醇和堂四叠旧作韵
作者：弘历
朝代：清
体裁：七言绝句

有实方当可曰名，贵名鲜实率常情。欲祛此习审难矣，返已亦惟先致诚。
采珠行
作者：弘历
朝代：清
体裁：古风

圆流育蚌清且沦，元珠素出东海滨。旗丁泅采世其业，授餐支饷居虞村。我来各欲献其技，水寒冻肌非所论。赐酒向火令一试，精神踊跃超常伦。秋江川媚澄见底，方诸月映光生新。威呼荡桨向深处，长绳投石牵船唇。入水取蚌载以至，剖划片片光如银。三色七采亦时有，百难获一称奇珍。命罢旋教行赏赉，不览安识真艰辛。世仆执役非蜑户，元稹何关譬海神。
采育里
作者：弘历
朝代：清
体裁：古风

京南富庶村，厥名采育里。轻舆村外过，老幼路旁跪。去岁此被潦，谓当艰窘矣。审视无菜色，衣暖面多喜。急赈及大赈，加赈二月里。有司善推行，想皆实泽被。然未经见者，正复不少耳。
采芳洲
作者：弘历
朝代：清
体裁：七言绝句

远映云林近俯池，群芳生意总含滋。楚骚称物如相拟，采采吾方念在兹。
采莲曲
作者：弘历
朝代：清
体裁：古风

平湖雨过荷香新，荷花沐雨如有神。吴娘弄棹采莲去，六月南塘别有春。始闻踏歌声，渐远鸣榔响。弥望水云乡，烟波任来往。不道罗敷自有夫，相逢女伴使君无。休誇玉井留名字，除是吴宫有画图。去岁妒花艳，今岁见花惭。惆怅独归去，羞开玉镜奁。
采莲曲
作者：弘历
朝代：清

薰风拂池塘，明霞映洲渚。荡漾木兰船，采莲不知暑。莲花如锦叶如盖，芳香自送摇清籁。疑有天孙为弄梭，不然洛浦飘衣带。采莲采莲夏复秋，青青苇岸忽白头。徘徊不觉露华湿，独喜红芳载满舟。
采莲曲
作者：弘历
朝代：清
体裁：古风

閒泛看莲船，因作采莲曲。叶屿花潭六月春，仙种何须誇五沃。红葩绿盖亭亭在，由来意采胜人采。綵女三千古已奢，霞笺七字今谁待。采莲宜何处，宜在江之南。吴娇越艳素手纤，香凝罗袖柄丝拈，深情不语愁喜兼。我寄遥心在明圣，早归未待风荷盛，采莲一曲补游兴。
采莲曲·其一
作者：弘历
朝代：清
体裁：古风

霞作衣裳露作珠，仙娥结束与人殊。一叶扁舟泛明月，才离若水又方壶。
采莲曲·其二
作者：弘历
朝代：清
体裁：古风

六月春光太液池，靓妆无那日长时。红衣绿伞浑难辨，只有香风阵阵吹。
采莲曲三首·其一
作者：弘历
朝代：清
体裁：古风

薰风拂池塘，明霞映洲渚。荡漾木兰船，采莲不知暑。
采莲曲三首·其三
作者：弘历
朝代：清
体裁：古风

采莲采莲夏复秋，青青苇岸忽白头。徘徊不觉露华湿，独喜红芳载满舟。
采莲曲三首·其二
作者：弘历
朝代：清
体裁：古风

莲花如锦叶如盖，芳香自送摇清籁。疑有天孙为弄梭，不然洛浦飘衣带。
采莲泾
作者：弘历
朝代：清
体裁：古风

若耶溪上女，忽作吴宫人。不知四术行，百计悦娇颦。莲开泾水芳，莲谢泾水戢。几谢复几开，越兵由此入。
释奠先师孔子
作者：弘历
朝代：清
体裁：七言律诗

高居讵恃九重尊，丁祭亲承率骏奔。山海从来钦出类，宫墙何有得其门。乐音六奏非钟鼓，礼器千年复簋樽。经席昨临今释奠，躬行未逮敢他论。
释奠先师礼成述事
作者：弘历
朝代：清
体裁：七言律诗

莅止重瞻礼器遗，翕如既备协金丝。星霜倏隔八年序，日月同昭万载师。芹藻献功皇祖述，宫墙焕道素王垂。可封比户吾恒愿，教养均关恧自知。
释奠礼成有作
作者：弘历
朝代：清
体裁：七言律诗

礼成释奠暇馀几，周视宫墙慢驾归。久甃圜桥泓一沼，新刊十鼓列前扉。胥关重道崇文举，更识务虚鲜实非。望不入经七十载，刘瞻欲去尚依依。
释愁
作者：弘历
朝代：清
体裁：古风

望雨日夜愁，雨沾始释愁。设使忽此愁，恐防致大愁。人孰免忧喜，喜恒不胜忧。富有实无外，贵为莫与俦。岂其已饥虑，诚廑已寒谋。苟视漠弗关，不善失之羞。愁固未可少，庶永承天庥。
释服日作
作者：弘历
朝代：清
体裁：七言律诗

弗循易月汉文诏，衰服十旬国制依。执仗本殊资削仗，白衣逮脱换青衣。凊温侍养从今罢，高厚慈恩自古稀。礼有尽期心不尽，抚膺陨涕益歔欷。
重九日作
作者：弘历
朝代：清
体裁：五言律诗

何处登高好，兴安天与邻。心怀同廓落，眼底俯嶙峋。地净山如水，气暄秋似春。重阳宜宴赏，况有远徕人。
重九日作
作者：弘历
朝代：清
体裁：七言律诗

诘旦仙庐侍膳回，芳筵重九列藩陪。恰欣红叶迎霜染，漫惜黄花背节开。岭峙巴颜秋富丽，峰围哈纳石崔嵬。欲询千古登高客，谁到兴安顶上来。
重九日侍皇太后宴
作者：弘历
朝代：清
体裁：五言律诗

树杪云标地，鸿宾鹿侣天。岩斋临绣野，村景荡朝烟。节以题糕设，杯因献寿传。山灵应忭喜，重见菊花筵。
重九日张三营行宫赐蒙古王公及行围人宴并金币有差诗以纪事
作者：弘历
朝代：清
体裁：七言律诗

罢围依例犒筵加，施惠兼因荅岁华。耐可行宫逢九日，雅宜应节见黄花。朱提分赐一千骑，文绮均颁�九家。苏对何妨频令预，由来泽欲不遗遐。
重九日张三营行宫赐蒙古王公等宴赉即事得句
作者：弘历
朝代：清
体裁：七言律诗

蒐成依例赉藩翰，每值重阳兴倍欢。执役虽无过廿日，施恩要欲遍千官。轻云缀宇鱼鳞碎，积雪依峰玉色寒。独是今番疏献节，南山遥望祝釐安。
重九日赐蒙古王公等宴赉
作者：弘历
朝代：清
体裁：五言律诗

罢围应犒赉，况复值良辰。筵对黄华设，恩颁翠绮均。宁须拘礼数，实可见情亲。即命还游牧，役人不欲频。
重修丰润县城纪事
作者：弘历
朝代：清
体裁：古风

土垠经古县，甓雉俨新邑。孰谓城郭缮，而非牧民职。忆我癸亥冬，回銮此凭轼。粉堞尽荒废，颓垣蔓荆棘。闾阎亦散处，寂寞难收拾。或乃窃圮㼟，用以砌屋壁。念兹系保障，筹帑事修葺。兼亦资赎锾，要不劳民力。今来百堵就，崇墉临浚洫。室庐率改观，老幼多喜色。月令有明训，补筑以时饬。惟因岁久营，匪关民众益。
重修十方普觉寺落成瞻礼二首·其一
作者：弘历
朝代：清
体裁：七言律诗

梵宇曾修雍正年，十方普觉圣题宣。春秋又复五旬阅，修葺应教六度全。是日落成为庆谒，一时欲忘孰因缘。穹碑已揭卧之义，拱读如闻膝下禅。
重修十方普觉寺落成瞻礼二首·其二
作者：弘历
朝代：清
体裁：七言律诗

借无废者有何修，修废有无谁话头。徒记像双语已舛，果看佛一卧而游。树笼宝殿千年阅，水绕禅房各处流。不必摛文纪日月，两章七字当碑留。
重修历代帝王庙告成既奉神御复位爰以春祭恭临式瞻实枚用申诚肃
作者：弘历
朝代：清
体裁：七言排律

三皇五帝道功崇，历代君王懋建中。虽是乘除抚人世，莫非兢业代天工。由来观德视迁庙，用以陈年新閟宫。更忆戴黄教易瓦，载闻刻羽发调桐。考经圣祖加之位，敬法世宗祀以躬。乐亮礼章溯古制，牲蠲币量冀神通。落成莅止摅诚恪，蒇祀虚徐仰显融。周监在殷殷监夏，难谌益切惕予衷。
重修寿皇殿竣是日奉安神御礼成述事六韵
作者：弘历
朝代：清
体裁：七言排律

寿皇圣祖兴居久，先帝思亲展孝弘。神御妥灵宋遗制，衣冠原庙汉诸陵。钦承有继馨香荐，追远长怀陟降凭。子午向山期必正，规模合度量为增。僾闻忾见千秋永，景福鸿禧百世凝。观德皇皇惟是凛，肯堂切切讵斯能。
重修弘仁寺敬赞旃檀宝相
作者：弘历
朝代：清
体裁：七言律诗

忉利天宫去复回，旃檀摩顶记如来。自兹震旦辉佛日，不尽恒沙演法雷。瑞纪庚辰重轮奂，奇从辛卯肇胚胎。惟无量寿福无量，敛锡敷思遍九垓。
重修戒台成是日路便拈香再叠癸酉韵
作者：弘历
朝代：清
体裁：五言排律

度岭向东路，熟途不用寻。僧都拜鸿惠，我自泯檀心。旧迹传唐碣，新题焕古林。禅枝出檐额，慧草护堂襟。六韵重赓昔，一时偶憩今。静宜将驻跸，隔水见遥岑。
重刻淳化阁帖颁赐群臣联句
作者：弘历
朝代：清
体裁：古风

古今法帖多难数，萃古近今淳化真。初拓士安本尤善，内藏苏颂鉴曾珍。升元漫溯芒探宿，秘阁宁希派导岷。易水烟磨觇色澹，澄心纸擘备材甄。奇搜怀瓘区三估，拜胜兰亭序列宾。至矣成编存拱璧，陋哉翻刻诩传薪。墨林数典兹为冠，宝笈函辉信有神。夹雪光生犹涌现，双钩格老讵缁磷。从头叙识经承泽，触手标题缀孟津。名压上中下诸品，年贻七百八馀旬。因文见道心斯企，溯委穷源论欲纯。排类儒林付博学，持衡册府藉周询。事徵伯厚许能核，识舛知微缪始因。考證卑之且无甚，参差拟不合于伦。摹形鄙彼冠同孟，物色嗤渠尺量歅。川溯先河邀睿赏，版开生面荷荣纶。爰依纪载胪时代，特揭经常定主臣。十卷分签虽旧贯，百家备迹恰同畛。竞知青出蓝誇最，肯使珠淆目共湮。执厥中诚超汝绛，揣其本乃斥黄秦。尊王不异春秋旨，论世宛看甲乙陈。例视杜诗堪号史，义严柳笔凛书绅。鲁司寇爵尊从节，唐二宗编辨息龈。马谶同曹存魏籍，蝌文首禹释齐春。田畴耕耨斯宜辟，斧芾戈矛颉共循。序仿沙门从集腋，表删戎路杜摇唇。太原为别新亭客，大草难蒙署牒人。辨体兼移列女序，阙疑姑任逸名泯。衣冠纪望沿程邈，衮钺微言证起莘。册副经籯昭万世，笔咨匠石挽千钧。鸠工己丑仲春始，蒇役壬辰橘月新。曲折颇欣神毕肖，瘦肥却妙腕俱驯。调朱施墨钩摹巧，数画寻行琢削频。程技入教旁殿集，督勤顺俾侍臣亲。丁丁声应铜壶漏，一一光骈碧水蠙。捶近螭头喧日午，拓传蝉翼曳秋旻。硬黄甫试良藤滑，飞白旋如逸翰振。篇递布行阡间陌，楷施旁注介兼僎。比公彦疏三千礼，异郑元分七月豳。八体端倪识根祗，六书派别析濆洵。开宗谕意大端举，逐册识言精鉴申。要欲订讹归以正，讵同干禄诲之谆。鸿文奥启三苍括，龙管香浮群玉彬。志事由今词焕烂，弁题蕴古色㻞璘。苞图先后丹毫洒，薤篆方圆紫玺填。禁直芜词容附缀，林栖健笔快同伸。订知白石平非妥，注觉红莲译未醇。钳口无虞披猎碣，迎眸那复混燕珉。山蹊豁比荆榛剪，车轨平如道路遵。宝晋大观难与匹，三希墨妙合为邻。轩营文梓敦惟朴，廊贮贞珉数恰匀。名寓实非慕宋帝，风从欲共验尧民。庋留元印仍环座，砌叠新硎恍映桭。煜爚乍窥星隐壁，骈阗恰讶石围囷。六爻排比占舆象，两厦纵横次瓦鳞。底事楹雕兼柱绣，全看画铁并钩银。纷纭传刻徒规鹄，想像临池正试㕙。颗颗宛擎珠琲络，行行却笑锭槴纫。云霞凝处萦蒸蔚，琼玖镌来护炳麟。爱可长存坚寿石，多应益善美增筠。宁惟两府蒙荣独，索与群臣嘉会均。更畀流传逮名胜，广教模楷效妍颦。盘堆卷册双单判，缄赐官寮中外臻。秩品遍抡卿贰上，连疆率准海瀛滨。离宫并贮光常葆，福地分藏气不沦。槐市巾箱充列舍，玉堂藻采彻重闉。才窥龙爪斯称幸，矧袭骊珠足傲贫。岁月识惟长日至，子孙保用永年巡。恩符癸已添佳话，赓继耕蚕洽令辰。嘉遇开韶荣叠遇，体仁抚序鬯敷仁。拈毫举目欣积雪，联席同心励夙寅。法上得中志虽亹，化民心亦在还淳。
重华宫书室叠旧作韵
作者：弘历
朝代：清
体裁：七言律诗

芸籍依然此缇帷，偶来小坐惜流曦。知行未逮玉无玷，俯仰几何鬓有丝。两字圣狂铭切凛，千秋治乱镜明披。徘徊拟欲赓前咏，落笔都成自愧时。
重华宫书室题壁
作者：弘历
朝代：清
体裁：七言律诗

饯秋时节破冬初，旭影温暾在绮疏。依旧年光经一纪，每从几暇乐三馀。猊烟霭霭萦银蒜，莲漏泠泠滴玉蜍。静憩非关参半偈，暂教六欲少因祛。
重华宫侍皇太后宴
作者：弘历
朝代：清
体裁：七言律诗

初春景物鬯和韶，绣衮承欢载颂椒。宝箓重欣开绮甲，瑶觞首介献芳朝。沈香火底银簧暖，浓麝风前玉蕊娇。愿共寰中尊爱意，千秋万岁奉东朝。
重华宫侍皇太后宴
作者：弘历
朝代：清
体裁：五言律诗

首岁熙春宴，重华介寿辰。綵屏开令节，琼爵献慈亲。乐奏千年曲，灯迎五夜新。楼头纷瑞玉，淑气协鸿钧。
重华宫即事
作者：弘历
朝代：清
体裁：七言律诗

岁岁新正家宴开，门迎百子大安来。岂期此日承欢绝，遂令终天抱恨埋。遏密早教收玉管，祝釐恒是罢金杯。韶辰嘉语诚难赋，七字依然只写哀。
重华宫对雨
作者：弘历
朝代：清
体裁：古风

太室脩礿候，恰欣雨少间。明廷敡士馀，复见烟丝涣。为泽已庆幸，知时更缱绻。重华予青宫，憩息值清宴。檐处玉声琤，帘际珠光灿。有喜共三农，昔惟赏书案。
重华宫小宴大学士及内廷翰林诸臣·其一
作者：弘历
朝代：清
体裁：七言律诗

重华文宴集群仙，瑞映琼楼霁景鲜。民瘼心关既均此，天恩额庆合同然。閒拈吟管聊酬节，笑指春柈又隔年。贺监金门重应制，致予逸兴益飞遄。
重华宫小宴大学士及内廷翰林诸臣·其二
作者：弘历
朝代：清
体裁：七言律诗

蓂开十叶应昌辰，和会衣冠燕恺申。生面齐看戏毬兽，别裁奚藉捉刀人。毋相容易一堂乐，尚共畴咨四海春。嘉夜传柑迟五日，冰轮如待载赓频。
重华宫小宴廷臣及内廷翰林等玉盂联句并成二律时新正二日·其一
作者：弘历
朝代：清
体裁：七言律诗

元会簪裾应翼旦，重华翰墨亦频年。不妨并举省仪节，颇胜三巡徒管弦。联咏玉盂看列几，赓吟綵笔共题笺。时和岁美诚堪庆，祗觉惕然饶畅然。
重华宫小宴廷臣及内廷翰林等玉盂联句并成二律时新正二日·其二
作者：弘历
朝代：清
体裁：七言律诗

黄屋雪馀三白色，青宫日上万年枝。是予旧学商量处，又此初春恺乐时。北漠西瀛新雁序，南荣东壁昔鸾陂。掞毫深意胥知否，乃在箴辞非颂辞。
重华宫新正
作者：弘历
朝代：清
体裁：七言律诗

春台此日众同跻，訢合东皇万福禔。左个青阳迎紫凤，元辰嘉祉应金鸡。载昭土德祈丰楙，敬授人时纪摄提。兖豫徐淮筹作乂，沮洳幸涸举耕犁。
重华宫新正试笔
作者：弘历
朝代：清
体裁：七言律诗

旋转东皇又践春，光风嫩日凑芳辰。声传爆竹千门喜，颂入椒花万象新。牡蛎窗前梅递馥，屠苏杯里酒馀醇。抚时奉若奚谋志，资始乾元在体仁。
重华宫曲宴于阗回长漠咱帕尔
作者：弘历
朝代：清
体裁：七言律诗

朝天兼值预朝正，曲宴宜教沐宠荣。尔父诚为识时务，王臣讵有限禆瀛。旧宫小会轻齐史，新域来宾愿武成。入律东风方凑达，春台乐与物咸亨。
重华宫曲宴内廷大学士翰林等雪象联句并成二律·其一
作者：弘历
朝代：清
体裁：七言律诗

上元后日例灯筵，今岁涓良启翠旃。曲宴重华堪数典，联吟雪象重题笺。诫敦君鉴复臣鉴，丰祝申年继酉年。小部梨园非水调，细听原是徵招弦。
重华宫曲宴内廷大学士翰林等雪象联句并成二律·其二
作者：弘历
朝代：清
体裁：七言律诗

布茵东壁共歌赓，恺乐韶年百福迎。何必鸾觞浮六醴，仍教凫鼎瀹三清。图观宝笈旋因赐，果饤兰珍侑以行。谷日晴和占岁美，殷殷同此吁农情。
重华宫曲宴内廷大学士翰林联句咏玉盘并成是什·其一
作者：弘历
朝代：清
体裁：七言律诗

玉盘先后合延津，联咏偏宜题命新。讵诩声灵铺绝塞，尚怀征伐毖诸臣。共看延喜联双珏，恰称先春贮五辛。果饤兰珍茗犀液，浇书底用酒三巡。
重华宫曲宴内廷大学士翰林联句咏玉盘并成是什·其二
作者：弘历
朝代：清
体裁：七言律诗

瑞看雪色积龙津，需雅含韶介祉新。自是青宫非旧邸，每成首什倡群臣。敕几敢懈怀先甲，咏物偏宜论受辛。相悦徵招迓春节，行将江国举时巡。
重华宫曲宴御前藩王大臣侍卫及内廷翰苑诸臣即席得句
作者：弘历
朝代：清
体裁：七言律诗

曲宴重华隔许年，旰宵惟是廑筹边。却欣汜胜占三白，况值武成拓八埏。嘉与贤藩酬绮节，便宣翰苑赋瑶篇。尚怀奏凯归来者，风雪长途正著鞭。
重华宫茶宴以开国方略集成为题联句并成二什·其一
作者：弘历
朝代：清
体裁：七言律诗

东壁新正例属吟，紫光宴返集儒簪。书成开国怀前永，迹示承家戒后深。不忍观尤不忍泯，勉惟继在勉惟钦。奈何弗敬召公训，亦曰乾乾惕照临。
重华宫茶宴以开国方略集成为题联句并成二什·其二
作者：弘历
朝代：清
体裁：七言律诗

守成开创昔评量，失守乃争创业强。正胜刘家及朱氏，勋齐涿鹿与昆阳。抚兹累洽思谁致，惕彼难谌敢不蘉。归政近哉馀八载，慎终凛凛更皇皇。
重华宫茶宴内廷大臣翰林等咏七十二候联句并成二律·其一
作者：弘历
朝代：清
体裁：七言律诗

候稽吕览咏分篇，兹体柏梁创以连。七十二联成似昔，四方八宿数如前。春生夏长律无舛，秋敛冬藏气备全。讵曰因难而见巧，益廑夕惕与朝乾。
重华宫茶宴内廷大臣翰林等咏七十二候联句并成二律·其二
作者：弘历
朝代：清
体裁：七言律诗

遍寻四库罕题斯，祇有散人顾德基。格已卑哉拟撤矣，体诚独也命存之。曰分曰合曰长律，既雅既风既绎思。易著对时典钦若，三经训我奉无私。
重华宫茶宴内廷大臣翰林等题四库全书荟要联句并成二律·其一
作者：弘历
朝代：清
体裁：七言律诗

荟要书成�摛藻，联吟文宴启重华。酌经炊史儒风鬯，鼓瑟吹笙淑气嘉。卜以昼而弗卜夜，行非酒也乃行茶。亦知临乐应不叹，未免思前暗自嗟。
重华宫茶宴内廷大臣翰林等题四库全书荟要联句并成二律·其二
作者：弘历
朝代：清
体裁：七言律诗

全成四库尚需时，要帙粹钞今蒇斯。摛藻先陈真是速，味腴继贮亦非迟。有如尝鼎一脔美，足傲储编二酉奇。稽古右文缅祖训，牖民迪世有深资。
重华宫茶宴内廷大臣翰林等题快雪堂帖联句并成二律·其一
作者：弘历
朝代：清
体裁：七言律诗

已岁堂成庚岁符，辛年联句稡群儒。捉刀无碍皆朝彦，搦管有怀蕴道腴。咨尔衣冠诸鱼雅，母忘吁咈祗都俞。光春茶宴兹廿七，斯亦古稀一种夫。
重华宫茶宴内廷大臣翰林等题快雪堂帖联句并成二律·其二
作者：弘历
朝代：清
体裁：七言律诗

诗会例于养德宫，图书府正壁居东。冯镌黄贳事已往，阁帖廊陈例取同。快雪为倡松雪殿，以斯始恰以斯终。崇文稽古宁云此，待欲长言辄愧衷。
重华宫茶宴内廷翰林等即事书怀并令赓韵
作者：弘历
朝代：清
体裁：七言律诗

例事文臣礼每加，新韶曲宴赐重华。杯休�醁劳行酒，盘饤餦餭可侑茶。七日为人明便至，八砖数影未云斜。聊酬节令非鸣豫，饶有忧心盼麦芽。
重华宫茶宴廷臣及内廷翰林以千叟宴为题得近体二首·其一
作者：弘历
朝代：清
体裁：七言律诗

茶宴重华迓新祉，年年联句鬯文风。柏梁赓已宴千叟，东壁筵恒异百工。养老奚妨先讲学，视殊其义究归同。两章亦可当长律，颂莫忘规体我衷。
重华宫茶宴廷臣及内廷翰林以千叟宴为题得近体二首·其二
作者：弘历
朝代：清
体裁：七言律诗

累洽重熙沐昊恩，得教耆宴继前番。三千宽以礼数肃，酬酢加之笑语温。特喜百龄来硕老，同欢五代抱元孙。自思此盛何脩遇，戒满惟深敬永存。
重华宫茶宴廷臣及内廷翰林用五福五代堂联句复得诗二首·其一
作者：弘历
朝代：清
体裁：七言律诗

重华复此试茶筵，共迓春禧恩沐骈。忆昔室家赋琴瑟，至今襁褓逮曾元。一身上下见七世，百岁光阴馀廿年。未免定安略回惜，寻思万事那兼全。
重华宫茶宴廷臣及内廷翰林用五福五代堂联句复得诗二首·其二
作者：弘历
朝代：清
体裁：七言律诗

门前双象峙峥嵘，十二重楼积玉霙。瑞色春膏诚罕遇，联吟接席敬逾生。诸臣蹡济数合宿，五代赓扬韵用庚。茗碗文房颁有例，浮香真不负三清。
重华宫茶宴廷臣及内廷翰林用四库全书联句复得诗二首·其一
作者：弘历
朝代：清
体裁：七言律诗

四库辑书焕东壁，七言联句聚西清。台衡乙乙都抽思，检校彬彬亦署名。曰谷恰欣逢任养，月干更适建文明。漫言嘉会斯和乐，心在金川愿洗兵。
重华宫茶宴廷臣及内廷翰林用四库全书联句复得诗二首·其二
作者：弘历
朝代：清
体裁：七言律诗

琅嬛秘籍历增多，从事谰言觉太过。史乘书仓屏忌讳，稗官杂识概蒐罗。要拈摛藻先誊缮，典数开元广勘磨。著作酬他业勤肄，施行愧我政如何。
重华宫茶宴廷臣及内廷翰林等五经萃室联句复成二什·其一
作者：弘历
朝代：清
体裁：七言律诗

春宴紫光阁以旋，重华依例赐茶筵。彼因偃武外藩惠，此则崇文内翰宣。室萃五经创新咏，星联列宿继前缘。善人报施终无爽，夷蹠评量笑马迁。
重华宫茶宴廷臣及内廷翰林等五经萃室联句复成二什·其二
作者：弘历
朝代：清
体裁：七言律诗

自坏长城早定论，幸传家学有贤孙。格天一德兹何在，辨祖二编今尚存。遂与影镌期永世，聚其神会弆文轩。九经治蕴五经内，共勖尊行岂易言。
重华宫茶宴廷臣及内廷翰林等冰床联句复成二什·其一
作者：弘历
朝代：清
体裁：七言律诗

液池西岸阁筵开，横渡冰床紫禁回。便可命题集簪黻，宁须得句藉樽罍。一茶兼写心如水，三白同希雪压梅。设拟说经能夺席，坐中谁是戴家才。
重华宫茶宴廷臣及内廷翰林等冰床联句复成二什·其二
作者：弘历
朝代：清
体裁：七言律诗

迩年联句颇频仍，要不忘规勖凛兢。黔赤可胥乐生计，雨旸艰是致休徵。无私虔奉期无斁，有翼常怀获有凭。同此安民亮工责，思之庶绩讵云凝。
重华宫茶宴廷臣及内廷翰林等用天禄琳琅联句是日复成二律·其一
作者：弘历
朝代：清
体裁：七言律诗

甲子琳琅辑天禄，因之内殿庋昭仁。三旬阅岁编维旧，四库于今书荟新。体固参差置应别，品资检校得求真。笑咨迩日抽增者，岂乏当时预选人。
重华宫茶宴廷臣及内廷翰林等用天禄琳琅联句是日复成二律·其二
作者：弘历
朝代：清
体裁：七言律诗

交泰联情聚翰僚，重华喜值小年朝。聊因应节设芳茗，略异开筵咏蓼萧。为学立言当顾行，敕几食旰与衣宵。崇文讵曰崇虚饰，复旦卿云莫谩谣。
重华宫茶宴廷臣及内廷翰林等题程棨耕织图联句复成二首·其一
作者：弘历
朝代：清
体裁：七言律诗

紫光赐宴外藩回，茶宴重华此继开。思抚春笺抽乙乙，看蹲雪象色皑皑。三清耐可瀹瓷碗，九酝何须酌蜃杯。便拟玉堂成例事，庶几不啻颂扬材。
重华宫茶宴廷臣及内廷翰林等题程棨耕织图联句复成二首·其二
作者：弘历
朝代：清
体裁：七言律诗

蓂舒八叶谷为辰，屡省赓歌钦四邻。经历事多翻畏事，抚临民久越怜民。曰衣曰食足艰致，惟织惟耕要最真。考订程图重摹泐，讵宁绘帙赏精神。
重华宫茶宴廷臣反内廷翰林等职官表联句复成二什·其一
作者：弘历
朝代：清
体裁：七言律诗

宓牺龙记肇龙师，辽矣名官乃必资。或简或繁异今古，汝为汝弼藉诹咨。曾无通表诚阙典，应有全书敕所司。茶宴选题合联句，对兹微雪又希思。
重华宫茶宴廷臣反内廷翰林等职官表联句复成二什·其二
作者：弘历
朝代：清
体裁：七言律诗

历代原曾表职官，兹如通志例而刊。由今视昔臣不易，以己率人君实难。北铣南金宁限地，龙言夔拊戒空餐。瀛西朔漠胥登籍，益慎持盈国步宽。
重华宫茶宴用戡定安南封黎维祁为国王功成联句是日复得二律一韵·其一
作者：弘历
朝代：清
体裁：七言律诗

东厢茶宴首春开，翰墨因缘至理该。竹品丝弹答韶令，瓯香研净引清陪。贤臣画策忆劳耳，功绩赓歌荷幸哉。仍六度斯合归政，祈天眷佑待栽培。
重华宫茶宴用戡定安南封黎维祁为国王功成联句是日复得二律一韵·其二
作者：弘历
朝代：清
体裁：七言律诗

闭关何似此关开，除逆扶危道所该。典数南交叶平秩，事徵明史入吟陪。命朝玉阙竟未至，代以金人更小哉。申谕嗣王强自立，乱馀元气要深培。
重华宫集廷臣及内廷翰林等三清茶联句复得诗二首·其一
作者：弘历
朝代：清
体裁：七言律诗

外藩华宴紫光回，堂陛重宣翰席开。讵是言欢太频数，适因馀暇共追陪。略存禁体倡生面，弗许雕文骋颂才。雪护麦田茶泛露，掞笺得句自蠲埃。
重华宫集廷臣及内廷翰林等三清茶联句复得诗二首·其二
作者：弘历
朝代：清
体裁：七言律诗

活水还胜活火烹，三清瓯满啜三清。爰联翰苑赓新作，所喜朝廷多老成。雪象欲融金戺泽，曦乌向暖玉楼晴。应怡情处偏萦念，渴望滇南报捷旌。
重台莲
作者：弘历
朝代：清
体裁：古风

莲花称君子，华实两臻善。何来有重台，华盛实则鲜。云霞缬一湖，萼不翻千瓣。乏彼服食资，方诸画图展。谅匪濂溪爱，因致河间辩。
重摹梅石碑置青莲朵侧而系之诗
作者：弘历
朝代：清
体裁：古风

昔年德寿石，名曰青莲朵。梅枯石北来，惟馀碑尚妥。德寿岂复存，久矣燬兵火。不禁兴废感，碑亦漫漶颇。因之为模迹，驿致江之左。新碑邻旧碑，那见梅石我。重摹置石侧，为结无缘果。谁云假冰玉，犹是真嶪峨。如因忆中郎，武贲何不可。
重摹淳化阁帖成因并弆毕士安原本于淳化轩诗以志事
作者：弘历
朝代：清
体裁：七言律诗

初拓曾经赐文简，流传七百七旬年。无双善本教重泐，有数吉光幸独全。并弆书轩兹数典，非关治道彼称贤。由今视昔徒佳话，义具兰亭序一篇。
重新中岳庙告成抚臣李世杰请碑记因叠庚午虔祀诗韵命泐石
作者：弘历
朝代：清
体裁：七言律诗

庚午禋回心每悬，嵩云南望德参天。卅年以久事宜作，此日维新理合然。庙镇中州崇莫并，殿临黄道正无偏。敬吟长律当碑泐，希祐黔黎惠泽宣。
重游寒山得句
作者：弘历
朝代：清
体裁：五言律诗

苏城驻信宿，乘暇访名山。结习知应舍，胜游缘逮还。喜看麦穗吐，茂错菜花间。大慰从前意，新诗那可删。
重游潭柘岫云寺叠甲子旧作韵·其一
作者：弘历
朝代：清
体裁：五言律诗

廿载别初地，一心忆柰园。因之纡跸路，重与问禅门。石濑笛吟马，松风啸拟孙。轻舆共春入，幽谷有禽言。
重游潭柘岫云寺叠甲子旧作韵·其三
作者：弘历
朝代：清
体裁：五言律诗

卢家滩北望，月宇尚空悬。却乘行余马，仰高渐就前。两峰开法界，万树羃祥烟。璧沼红栏护，云生远社莲。
重游潭柘岫云寺叠甲子旧作韵·其二
作者：弘历
朝代：清
体裁：五言律诗

曲径行廿里，崇山围四邻。梯岩种果树，结宇住村人。老幼孳生庶，农桑廑念频。兹诚为治本，那慕出尘伦。
重游潭柘岫云寺叠甲子旧作韵·其五
作者：弘历
朝代：清
体裁：五言律诗

寺傍精舍好，迥绝俯云霞。壁勒前巡句，窗凭今日纱。春风在苍柏，古迹说青蛇。僧守毗尼行，徵心忘剥芭。
重游潭柘岫云寺叠甲子旧作韵·其六
作者：弘历
朝代：清
体裁：五言律诗

峰峰削玉蓉，霭霭蔚云浓。仙籁常盈耳，凡尘不入胸。欲深欣竹护，弄洁得泉淙。遂与今宵宿，听他清夜钟。
重游潭柘岫云寺叠甲子旧作韵·其四
作者：弘历
朝代：清
体裁：五言律诗

屏营瞻相好，羲画榜题留。日月光龙象，山河共峙流。遗踪思触目，深泽忆从头。佛我仔肩重，禅心敢或投。
重脩坛庙恭纪四首 其一 天坛
作者：弘历
朝代：清
体裁：古风

远近既向服，玉宝应时呈。群请上尊号，太宗辞弗称。内外王贝勒，再三陈奏并。乃告祭郊丘，即位洽舆诚。改元为崇德，国号曰大清。圜坛峙南郊，德盛门之坰。肇禋受蕃釐，万祀延阼亨。长至及兴师，致虔每躬行。世祖定中原，兹坛礼遂停。戊戌年之秋，谒陵来陪京。南郊瞻昔址，百年岁月更。言念眷祉初，勿废应葺营。兹来复旧观，惬志勖继绳。讵惟自勖哉，奕叶聪听情。
重脩坛庙恭纪四首 其三 太庙
作者：弘历
朝代：清
体裁：五言律诗

左庙遵古制，未遑右社筹。入京神主奉，于沈故宫留。别观三官祀，閟堂一律脩。五朝藏册宝，名实正相投。
重脩坛庙恭纪四首 其二 地坛
作者：弘历
朝代：清
体裁：古风

内治门之外，传昔方泽地。南北各立郊，深协六宗义。建国大规模，已匪偏安志。旧址与重饰，前业敢废坠。万年一统清，永言慎守器。
重脩坛庙恭纪四首 其四 堂子
作者：弘历
朝代：清
体裁：古风

我祖实天人，与天呼吸应。其故亦非奇，心惟仁与正。勇亦由是超，智亦由是胜。国俗立堂子，拜天必以敬。兴师对劲敌，先致诚秉命。略举败九部，用诏后人听。叶赫纠哈达，乌拉辉发并。科尔沁锡伯，珠舍哩讷殷。以及卦勤察，是为九部盛。我祖闻兵来，喜而酣寝定。平明诣堂子，虔祝祈天證。果得邀天佑，以少胜众竟。自此军威振，远迩慑服圣。爰因垂家法，百年遵守儆。元旦率王公，拜迓初祉庆。兹抚受釐处，缅祖心增怲。敢弗励守成，不忘咏无竞。
重脩德寿寺落成诗以纪事
作者：弘历
朝代：清
体裁：七言律诗

阅岁祗园致郁攸，经营深意缅前猷。固知一切有为法，作如是观无可留。尽洗何妨万缘净，重提依旧四禅脩。从兹法雨霏金地，泽润苍生百亿秋。
重脩都城隍庙成因诣瞻礼
作者：弘历
朝代：清
体裁：七言排律

福民育物受禋长，岂在追封侯与王。八蜡水庸垂义古，六爻消息溯名详。崇祠岁久加丹雘，清跸辰良致瓣香。功著保氓同社稷，讹传得氏或于杨。允维万姓安耕贾，惟冀三时协雨旸。盛德承天施厚贶，大清奕叶巩金汤。
重脩隆福寺落成纪事六韵
作者：弘历
朝代：清
体裁：五言排律

昌瑞南屏展，鼎湖北阜依。谒陵必预宿，旧寺用重辉。是日落成值，千秋法象徽。普门修白业，偏袒聚黄衣。中外鸿基固，雨旸时若祈。盛京称实胜，有举奉无违。
重葺狮子园落成奉皇太后游览诗以志事
作者：弘历
朝代：清
体裁：七言律诗

去岁斯园偶访之，兔葵燕麦景凄其。因教葺筑复旧观，宛看落成如向为。峰峙千秋善狮吼，境同昔日跃龙池。奉慈岂不心深庆，圣藻重瞻有所思。
重访云栖即景杂咏·其一
作者：弘历
朝代：清
体裁：七言绝句

山寺虽多此寺幽，特教清跸重来游。洗心亭别仙凡界，万骑纷阗合着留。
重访云栖即景杂咏·其三
作者：弘历
朝代：清
体裁：七言绝句

修篁深处小延俄，又觉檐阴几许过。山鸟啅林还太古，野花绘壁自春和。
重访云栖即景杂咏·其二
作者：弘历
朝代：清
体裁：七言绝句

绿玉参天径几回，石门烟月锁莓苔。莲池塔院自千古，奚事花幢坐墨胎。
重访云栖即景杂咏·其四
作者：弘历
朝代：清
体裁：七言绝句

净土香光慧业薰，弆藏法宝玩颜筋。兰亭昨过相衡较，真迹何如王右军。
重过独乐寺
作者：弘历
朝代：清
体裁：五言律诗

山郡寒烟里，祗园粉堞边。禅房有花木，向日记留连。颓废嗟如是，施檀亦偶然。邑民似相识，瞥眼十馀年。
重阳
作者：弘历
朝代：清
体裁：五言律诗

一夜雨廉纤，新晴景倍添。日暄烘菊蕊，云散露峰尖。秋色重阳胜，诗题即事拈。登高堪眺远，四面捲珠帘。
重阳
作者：弘历
朝代：清
体裁：五言律诗

九日惟今日，登高此最高。天空秋益肃，峰迥兴偏豪。撷秀寒于菊，割鲜腴胜糕。景光随处赏，赓咏有仙曹。
重阳前五日作
作者：弘历
朝代：清
体裁：七言律诗

香山早订登高约，御苑黄华复放馨。况是去年诗未赋，还教朔塞意为停。润馀芳爱擎珠颗，态最幽看标鹤翎。那更无言记时日，前题历历数曾经。
重阳无菊之作
作者：弘历
朝代：清
体裁：古风

谁命霞作赤，谁唤兰云馥。色臭目鼻交，宛转根尘逐。今日乃九日，古有登高俗。乌帽插茱萸，黄花泛�醁。朅来朔塞游，例事皆不复。日日临穹冈，培塿嗤寄躅。是药堪采摘，碛草原皆菊。何必柴桑翁，东篱始清福。
重阳日作是日雨
作者：弘历
朝代：清
体裁：五言律诗

旧记登临日，常于狝狩时。今年期过矣，佳节路逢之。黄叶可当菊，紫萸慢系丝。微风兼细雨，正合咏潘诗。
重阳日侍皇太后宴
作者：弘历
朝代：清
体裁：五言律诗

九九符阳数，秋秋协岁行。海山增介祉，风物丽陪京。豳树丹含籁，岐花黄放晴。登高真恰当，曾此俯寰瀛。
重阳日侍皇太后宴
作者：弘历
朝代：清
体裁：七言律诗

皓气澄秋日日加，山庄重九更堪誇。登高全揽川原美，献寿欣当风物嘉。绮岭低昂缀红叶，芳阶错落绽黄花。宫中行乐真行乐，玉塞彤庭总一家。
重阳日侍皇太后宴·其一
作者：弘历
朝代：清
体裁：七言律诗

野卉临风弄绮鲜，何须金盏与金钱。福凝东海增芝算，酒进南山作菊筵。圆盖无心常煦妪，广原纵目正芊绵。长承慈训铭心所，用九时乘倍体乾。
重阳日侍皇太后宴·其二
作者：弘历
朝代：清
体裁：七言律诗

登高何用上层楼，峰顶低临万树头。令节恰欣归沛里，当年曾此俯齐州。青螺晓霭迎仙跸，赤羽金飔猎綵斿。最惬称觞无限意，凭将山海为添筹。
重阳日侍皇太后登高揽胜之作
作者：弘历
朝代：清
体裁：七言律诗

遥峰近岭罨烟光，高处琼楼了不凉。为要重阳酬令节，暂教十日驻山庄。綵丝结佩仙萸紫，玉座称觞寿菊黄。稍异宫中行乐处，稔秋俯眺遍仓箱。
重阳日侍皇太后膳
作者：弘历
朝代：清
体裁：五言律诗

今朝乃重九，佳节不宜孤。月日均阳数，川原逼上都。登高随处可，献寿与山俱。紫塞如丹禁，千秋奉懿娱。
重阳日即事
作者：弘历
朝代：清
体裁：七言律诗

去岁香山今塞苑，一弹指顷一年过。辰良漫惜无黄菊，候暖且欣有晚荷。君道重阳体乾独，耄龄叠九荷天多。于斯四度逮归政，诚愿敢宁必若何。
重阳日喀喇河屯行宫侍皇太后登逍遥楼
作者：弘历
朝代：清
体裁：七言律诗

祎鞠云凝瑞霭光，离宫侍辇值重阳。槛临平楚岚烟淡，窗入遥峰树色苍。远墅几家荒柴闭，小桥独木野流长。最欣度节边关外，也有黄花献寿觞。
重阳日奉皇太后香山登高
作者：弘历
朝代：清
体裁：七言律诗

名山初试菊花筵，九日登高古所传。扶辇不知霜巘迥，捧觞刚似夜珠圆。丹青胜处禽衔翠，紫碧堆中鹿叫烟。智者乐兼仁者寿，长承慈豫万斯年。
重阳日幸香山静宜园即事再叠壬子诗韵
作者：弘历
朝代：清
体裁：七言律诗

寅重九叠子重阳，雨后因之晓却凉。惟切望晴心不怿，那欣应节菊传香。地高秋穫幸既硕，候暖林连观未苍。三岁农功一较量，图来消闷闷难忘。
重阳日幸香山静宜园即事叠去岁诗韵
作者：弘历
朝代：清
体裁：七言律诗

数来九九叶乾阳，今岁秋长了不凉。翠柏丹枫争助景，紫萸黄菊弗孤香。登高例作七言体，抚节何妨两鬓苍。所幸胜于壬子者，有收民气昨全忘。
重阳日蒙古王公等进宴即席成什
作者：弘历
朝代：清
体裁：七言律诗

今岁行蒐十日迟，重阳恰度木兰时。登山无地非高处，进宴有心值节期。诈马依然元制度，什榜底藉汉威仪。历观史册如兹少，虔巩金瓯慎自持。
重阳日香山静宜园即事
作者：弘历
朝代：清
体裁：七言律诗

复如庚戌度重阳，旋跸早缘塞外凉。宜是目前见秋稔，静因心契驻山香。引诗东望寥而廓，入画西临丹与苍。然岂近怡遂忽远，民艰南府刻难忘。
重阳日香山静宜园即事三叠壬子诗韵
作者：弘历
朝代：清
体裁：七言律诗

九九因之重号阳，四经年此较炎凉。始中终总计苗叛，春夏秋今山愧香。捷信盼来心费赤，军情酌去鬓增黄。登高揽胜图消闷，南望悠悠闷那忘。
重阳漫兴·其一
作者：弘历
朝代：清
体裁：七言绝句

诗情树色与山光，枫叶通红槲叶黄。何必萸囊将菊酒，兴来随地度重阳。
重阳漫兴·其三
作者：弘历
朝代：清
体裁：七言绝句

离离野菊露华浮，木叶峰姿净九秋。千古登高人几许，孟嘉何事独风流。
重阳漫兴·其二
作者：弘历
朝代：清
体裁：七言绝句

每嗤梦得讳题糕，岂学篱边独醉陶。今日山中过九日，反教无地可登高。
重阳漫兴·其四
作者：弘历
朝代：清
体裁：七言绝句

地近扶桑海日腾，千峰晓翠罨崚嶒。崇高每廑因时惕，那更云山著意登。
重题知过堂
作者：弘历
朝代：清
体裁：古风

知过堂之名，本因好工作。颜堂用自箴，以当铭右座。然予细思之，渠止一端那。敬天在于诚，屋漏或失课。宁民图其易，沟壑或多饿。勤政应无间，延揽或致惰。察吏慎彰瘅，泾渭或淆些。有一之弗臻，是皆予之过。重题书壁间，惕息慎起卧。
重题马远江山深秀卷
作者：弘历
朝代：清
体裁：七言律诗

浩荡山川运以神，长松皆作老龙鳞。讶谁顿置书其远，幸未膻芗署曰麟。画外雅饶古淡意，卷中多遇野閒人。赐权早复归天府，世事应知底是真。
野墅
作者：弘历
朝代：清
体裁：七言律诗

野墅平芜落照间，小桥几曲水潺湲。即看比户无饥色，不觉凭舆动喜颜。箬笠牧童寒篴远，钗梁村妇晚花殷。寻常俚语还堪听，租赋无供丰岁閒。
野店
作者：弘历
朝代：清
体裁：七言律诗

野店居安忘寄寓，贫民生计自为谋。漫询公赋如何纳，且喜山田薄有收。虎落编柴防夜径，鱼梁叠石截寒流。稔秋村景方生慰，转念南邦又益愁。
野店
作者：弘历
朝代：清
体裁：七言律诗

野店山村接远冈，夏田秋种总登穰。昔原蒙古牧游地，今作齐民耕凿场。郡矣县之新创建，庶乎富也更应商。本来内地贫乏辈，开垦胥知土物臧。
野景
作者：弘历
朝代：清
体裁：七言律诗

林野萧疏晓气寒，金风过处草声乾。天高云影留微缕，水落沙纹作浅澜。雁字写残青汉迥，马声嘶断绿皋宽。分明去岁边关景，只少枫黄与槲丹。
野村二首·其一
作者：弘历
朝代：清
体裁：七言律诗

野村临水复依山，鹿柴蜗居镇日閒。妇女溪头浣衣出，儿童牛背唱歌还。年年黍陇常遗柄，夜夜柴扉不掩关。更喜秋来羊酪美，篘成新酿共酡颜。
野村二首·其二
作者：弘历
朝代：清
体裁：七言律诗

河桥迤逦接旗亭，八月霜迟草色青。黍圃豆场今乐土，黄沙白骨古严坰。看馀画坐何曾捲，兴至吟鞭辄为停。试问从来小隐客，几人不负草堂灵。
野桥
作者：弘历
朝代：清
体裁：古风

野桥架芦囤，易成亦易毁。前朝西北阴，此晴彼雨矣。傍晚暴涨来，桥即堕于水。水过馀细流，昨即舆梁起。过河礼祗园，所迟一日耳。依例命彻收，惜物力亦理。
野流
作者：弘历
朝代：清
体裁：古风

野流自西来，沙汀涵白芷。向道称沙河，盖据所见耳。过桥问村民，右云实易水。左云号军营，何代此筑垒。一溪凡三名，至竟谁真是。冁然会马上，千古率如此。
野流
作者：弘历
朝代：清
体裁：七言律诗

野流西去复东来，日日鸣鞭渡几回。照水汀花红烂漫，试霜江草绿䯱䰄。匪同洛浦当年遇，用尽陈王八斗才。极目烟波方浩渺，然疑源在白云隈。
野渡
作者：弘历
朝代：清
体裁：五言绝句

残月斜风晓，青山白水乡。渡溪回望处，烟霭正迷茫。
野渡
作者：弘历
朝代：清
体裁：五言律诗

秋水添新涨，晨光羃野烟。漂波沙失岸，策渡马为船。孤沚归鸿集，寒流绝塞连。苍茫迷近远，源在白云边。
野烧
作者：弘历
朝代：清
体裁：七言绝句

野烧遥村向晚焞，星星不戒燎平原。更无吟兴徵丁部，却爱雄词展陆浑。
野田
作者：弘历
朝代：清
体裁：古风

野田异初到，廿日增佳象。两番霖霈灵，多稼苗助长。徐骑一历观，心目为之爽。拂风送沤郁，饮露润瀣沆。再雨不为过，消炎泄秋枉。昨阅京畿报，雨接湿欠广。况兼酷曦蒸，诚恐暵耕壤。慰弗胜愁切，近远顿殊想。
野田
作者：弘历
朝代：清
体裁：七言律诗

野田高下总芃青，乐国今朝昔塞庭。滩外即看垦秫陇，舍傍还复艺蔬町。幸兹晴雨逢时若，庶冀仓箱赉我宁。何处不因民系念，民天惟食寸心铭。
野老
作者：弘历
朝代：清
体裁：七言绝句

野老扶儿望六骢，羽林呼警莫匆匆。欲知暑雨祁寒意，已在先忧后乐中。
野老
作者：弘历
朝代：清
体裁：五言绝句

野老扶鸠杖，相逢询岁功。翠华浑不识，犹有古民风。
野老
作者：弘历
朝代：清
体裁：古风

野老抱儿立，不知避星骖。道旁思献曝，韭薤堆满篮。此翁非任棠，却似悟庞参。
野花
作者：弘历
朝代：清
体裁：古风

塞甸金令司神权，野花秋较春时妍。东皇女夷不过问，错绮缛绣争嬽嬽。高低绰约殊娟姣，群友翾飞弗相扰。傲霜凌雪此其常，节比南花犹觉好。嵇含疏亦广蒐罗，龙沙地远曾未过。设使揣称复侔色，春风桃李何争多。我命中人随意采，挂瓶香气胜兰茝。陡忆孤山锦径西，依然兴会于斯在。独惜无名名亦得，增谱群芳著子墨。卢胡大笑有是哉，得无犹被名相域。牡丹芍药称者谁，裳裳者华自岂知。以彼例此应罢之，用全其天恒希夷。
野花
作者：弘历
朝代：清
体裁：古风

野花不入嵇含状，有艳无名人讵晓。露霏或比素兰馨，风娜还过宝相姣。未逢说项空奇芳，荒原芜没殊不少。尔雅方言逮宇中，寰海周禆谁则到。匪直人也幸生文物邦，幸生乃至凡花草。
野菊
作者：弘历
朝代：清
体裁：五言律诗

野菊小于铃，依依傍砌庭。知时舒晚�，为客发幽馨。洗濯曾经雨，参差似列星。诗情兼画意，缘此暂留停。
野菊
作者：弘历
朝代：清

野菊小于铃，依依傍砌庭。知时舒晚𧰚，为客发幽馨。洗濯曾经雨，参差似列星。诗情兼画意，缘此暂留停。
野行晓景
作者：弘历
朝代：清
体裁：七言律诗

蹄涔踏处破轻冰，尚觉春寒料峭增。晓月暗随鞭影落，炊烟遥傍柳梢升。惊栖山鸟飞无定，高卧閒僧唤不应。谁学东坡残梦续，野翁驴背正瞢腾。
野邮
作者：弘历
朝代：清
体裁：七言律诗

筑场纳稼石田收，塞景寥萧罨野邮。两岭苍烟连树迥，一川寒水共秋流。罢围聊可轻舆御，有暇何妨警句酬。回望云山缥缈处，几多清兴彼中留。
野雀
作者：弘历
朝代：清
体裁：古风

野雀噪庭树，不为无人止。杂英艳藓阶，似为客添喜。声色本如是，非彼亦非此。婆须正闹时，天龙惟一指。
野马
作者：弘历
朝代：清
体裁：古风

物有家畜必有野，牛骡鸡鸭率同也。坰牧之群胡不然，于是兽中有野马。阿尔台山高且寒，此兽孳育丛林下。蒙古名之曰塔奇，沫亦流朱汗飞赭。以珍为献献弗却，不称其德称其寡。受勒受鞍可试骑，乃知物尽堪陶冶。蒙庄游气岂虚言，四蹄扬尘陵豁閜。更传奇语未前闻，曰实人人曾见者。悬峰恐穿钉铁掌，攻驹可施斯谁把。格物致知有所穷，似此孰能辨炙輠。
野骡阿兰善亲王罗卜藏多尔济所进阿兰善即古之贺兰山汉语误译耳
作者：弘历
朝代：清
体裁：古风

野骡产沙碛，其名齐克特。儦儦如鹿群，旷漠多蕃孳。原兽故野性，不得施鞍骑。虞者猎捕取，食肉衣厥皮。或有获驹者，牝马乳字之。及长大于牝，依依仍相随。此乃出偶然，少见故眩奇。贺兰因底贡，徒观驯且祁。牵牝驹逐行，奚用靮与羁。习惯成自然，何性弗可移。回视彼野骡，蹶然翻惊疑。单于乘六骡，龙门非信辞。
野鸟有言得过且过者鹦哥效之因戏赋此
作者：弘历
朝代：清
体裁：七言绝句

不学仓庚能布谷，且饶乾鹊解呼晴。宴安鸩毒由来事，谩效林间野鸟声。
野鸭
作者：弘历
朝代：清
体裁：古风

野鸭亦凫类，塞滩聊且止。忽罹虞人罗，淹寒佐庖旨。云鹤不入烹，飞宿自由已。
金丝堂
作者：弘历
朝代：清
体裁：七言绝句

宪章祖述纪中庸，岂系金丝发鲁共。天地辟如久覆载，道斯在讵在声容。
金丝堂
作者：弘历
朝代：清
体裁：七言绝句

至圣万年道法垂，古堂何事说金丝。迹同怪力乱神矣，夫子由来不语之。
金丝堂用前题韵
作者：弘历
朝代：清
体裁：七言绝句

殿旁堂创鲁共云，坏壁金丝响应闻。圣道祇如天广大，神奇反觉小斯文。
金乡鱼台民以涸田得种谢恩诗以纪事
作者：弘历
朝代：清
体裁：古风

微湖昔倒漾，数县被灾连。金鱼为尤重，有釜常嗟悬。虽常豁粮赋，岂似庆逢年。昨从抚臣请，为之疏荆山。先是堤徐北，黄流免泛川。诸水得就下，渐见有涸田。回舟溯运河，万姓两岸边。言谢汝固耳，言惭吾犹然。奚如豫筹画，免此遭屯邅。况虑去路多，来源已觉艰。漕渠亦要务，何非政所关。展转廑民瘼，事盖鲜两全。
金山三叠旧作韵·其一
作者：弘历
朝代：清
体裁：七言律诗

万顷银涛百丈青，文章大块善形形。诚知天地此钟秀，敢曰山川特效灵。满月面重瞻相好，如冰壶里悟流停。妙高台上游遥目，兴寄鸢鱼彻洞冥。
金山三叠旧作韵·其二
作者：弘历
朝代：清
体裁：七言律诗

近涯南北春盈地，远派东西水接天。想像绳床参印老，补藏玉带證坡仙。拱瞻羲碣钦前烈，欣奉任舆悦大年。到处花宫虔祝嘏，诚同苍赤一心连。
金山五叠旧作韵·其一
作者：弘历
朝代：清
体裁：七言律诗

瓜步遥瞻晓岫青，到时仙境悦神形。甲辰六度巡斯蒇，庚子回途佑藉灵。昔去今来观造化，水流云在孰迁停。奎文赑屃重钦读，万古辉辉照紫冥。
金山五叠旧作韵·其二
作者：弘历
朝代：清
体裁：七言律诗

万千劫里天接水，一大圆中水上天。于此自然能远俗，到斯谁不曰登仙。抹涂已具十二首，来往忽经世四年。阁笔合哉兴犹勃，还当坡韵重赓连。
金山再叠旧作韵·其一
作者：弘历
朝代：清
体裁：七言律诗

春来江潋鸭头青，天堑千秋据胜形。祖迹重瞻祝母嘏，乾符丕庆协坤灵。依山兰殿询安退，照水花宫取便停。风物美哉还尽善，畴咨有暇合搜冥。
金山再叠旧作韵·其二
作者：弘历
朝代：清
体裁：七言律诗

峭壁岩前春似海，回廊栏下地如天。荒唐见说获氐贼，疑似犹传瘗筮仙。此处泯兮芥与蒂，古来纷矣岁和年。视民不改如伤志，脉脉前巡一念连。
金山叠旧作韵·其一
作者：弘历
朝代：清
体裁：七言律诗

瓜步堤杨已窣青，放舟江势揽全形。好春如绘迎春驭，福地无双擅地灵。萝壁峭中寻昔句，松轩胜处得今停。虽然历历成今昔，不可分疏理亦冥。
金山叠旧作韵·其二
作者：弘历
朝代：清
体裁：七言律诗

江流山峙千秋境，柳暗花明二月天。煮茗就泉思陆氏，摛辞即景许髯仙。岂能适已真无暇，每为康民愿有年。一带吴根将越角，惠鲜勤体跸途连。
金山四叠旧作韵·其一
作者：弘历
朝代：清
体裁：七言律诗

大江洗不尽山青，色匪色还形匪形。万劫以来天与净，九州之内地称灵。仲春月值景方鬯，十五年过跸重停。为忆前巡掖辇处，措词无绪意冥冥。
金山四叠旧作韵·其二
作者：弘历
朝代：清
体裁：七言律诗

试看栏外东流水，恰似胸中一片天。魏踬吴颠同是戏，风声月色自为仙。镜呈上下照终古，楼贮图书始近年。翻笑开函难遍读，无边景物递关连。
金山夕景
作者：弘历
朝代：清
体裁：古风

北雨度江疾似飞，西风捲云净如扫。江山佳会适于兹，红树碧峰辉夕照。博古抚迹胥且置，聊因无欲观其妙。妙高台上小徘徊，我与髯翁岂同调。
金山妙高台再和苏东坡韵
作者：弘历
朝代：清
体裁：古风

乙酉昔登临，契阔今庚子。今昔诚瞬息，南巡数千里。游豫为侯度，无非为民耳。是日渡江回，风平浪不起。金山仍一宿，拾级登台砥。曰台而有屋，瓯研洁陈几。因绎妙高义，苏句香沁齿。上则碧寥天，下则汪洋水。妙高合相观，借问非乎是。尔时谈禅句，非活亦非死。
金山妙高台和苏轼韵
作者：弘历
朝代：清
体裁：古风

先我问谁登，眉山玉局子。仕朝七品官，辞家六千里。屈信往来间，盖同游戏耳。忽爱浮玉峰，嵬㠑江中起。义取华严经，名此台如砥。比丘拟德云，谈禅对棐几。了了契心神，朗朗出口齿。斯诚迥出尘，那更申盟水。独步妙高间，是是非非是。效之者计愚，似之者法死。
金山寺三依皇祖诗韵
作者：弘历
朝代：清
体裁：七言绝句

江山风物鬯春和，总为慈宁祝嘏多。到岸羲碑先拱读，继绳自问应如何。
金山寺五依皇祖诗韵
作者：弘历
朝代：清
体裁：七言绝句

治安端在万民和，钦仰尧勋自励多。即此林林迓銮者，心诚如保中云何。
金山寺六依皇祖诗韵
作者：弘历
朝代：清
体裁：七言绝句

六临浮玉又春和，弗少虞巡亦弗多。时迈治河遵旧制，瞠乎莫及愧维何。
金山寺再依皇祖诗韵
作者：弘历
朝代：清
体裁：七言绝句

忽闻江上按云和，仰首方知天籁多。我切聪听在轩碣，三年睫眼讶无何。
金山寺恭依皇祖诗韵
作者：弘历
朝代：清
体裁：七言绝句

从来佳境属禅和，佛印其人亦岂多。养志延禧遵昔躅，江山介寿庆如何。
金山寺恭依皇祖诗韵
作者：弘历
朝代：清
体裁：七言绝句

瓜步登舟风日和，金山景槩实堪多。此行讵止寻清赏，绳武思量应若何。
金山寺联
作者：弘历
朝代：清
体裁：联

甘露常流功德海。香云遥映普陀山。
金山湖中一峰耸起上建杰阁步廊周遭碧波千顷皇祖记所云如登妙高峰上北固烟云海门风月皆归一览真情实景不即不离
作者：弘历
朝代：清
体裁：古风

银瀛一朵青莲耸，瑶屏琳岫相环拱。龙鳞之石翠羽木，祖洲碧草铺菶莑。枝撑才出绿云幽，朱阁三层居上头。恍如妙高陟浮玉，北固岚光与目谋。滦江已似惜称小，写景天然此真好。洞庭乐是鹤鹿鸣，犹忆轩辕兹访道。
金山用旧作游金山寺再叠苏轼韵
作者：弘历
朝代：清
体裁：古风

江无塞外与关中，宛转东流同入海。归宿既同源岂殊，此何不可金山在。亦峰耸秀亦坡陀，包山屋亦围临波。层楼阿阁实逊彼，但取其意宁取多。四十年前武丁楫，南戒北戒一舜日。远怀南国锡北名，玉篆金题玺文赤。是时新秋过望魄，冰轮迟上晚微黑。须臾朗照大千明，坡翁奇想同堪惊。英雄欺人索须识，江心火炬诚何物。坡也而诚历塞山，应更奇想句警顽。笑我哓哓词不已，如对江海而言水。
金山行宫即景
作者：弘历
朝代：清
体裁：七言律诗

句吴于越省方还，解泽何稽载道颁。重举明禋谒钟阜，便纡清跸驻金山。楼台入水红翻浪，杨柳当春绿掩关。逾月风光异来往，摩空塔影只閒閒。
金山行宫联
作者：弘历
朝代：清
体裁：联

江澄万顷净如练；峰峙一拳高入云。
金山行宫联
作者：弘历
朝代：清
体裁：联

泉冷石为瘦；峰高树与遥。
金山观日落
作者：弘历
朝代：清
体裁：古风

夕景于何宜，江天应数最。万里无蔽遮，一丸浴湍濑。其初照水红，其次连天会。赩然复苍然，冥然泯色界。明晓升扶桑，速睹以为快。
金山雨望
作者：弘历
朝代：清
体裁：七言绝句

细雨飞来箭发弦，江波接上势如连。须臾云敛千峰净，缀目晴光会一川。
金川平定御午门受俘即事成什
作者：弘历
朝代：清
体裁：七言律诗

畏威赦罪昔己巳，背德致俘今丙申。真首函呈非或首，生人组系是孚人。陈仪凯献声灵赫，偃武欢腾礼乐彬。四沐天恩际时泰，盈虚默念倍惶寅。